EELNÕU

17.02.2026

**Tuumaenergia ja -ohutuse seadus**

**1. peatükk**

**Üldsätted**

**§ 1. Eesmärk**

Käesoleva seaduse eesmärk on:

1) sätestada õiguslik alus tuumaenergia rahumeelseks kasutamiseks ning sellega seotud teadus- ja arendustegevuseks ühiskonna huvides;

2) kehtestada nõuded tuumaenergia tootmiseks ja kasutamiseks ning tuumamaterjali ohutuks käitlemiseks;

3) sätestada tuumakäitise planeerimise, ehitamise, käitamise ja dekomissioneerimise ning tuumamaterjali käitlemisega seotud isikute õigused, kohustused ja vastutus;

4) tagada riiklik järelevalve tuumamaterjali, tuumakäitiste ja tuumkütusetsükliga seotud tegevuste üle;

5) tagada punktides 1–4 sätestatuga seotud Eesti Vabariigi rahvusvaheliste kohustuste täitmine.

**§ 2. Reguleerimisala**

(1) Käesoleva seadusega reguleeritakse:

1) tuumamaterjali omamist, valdamist, käitlemist, töötlemist, ladustamist, vedu, ning

välja- ja läbivedu;

2) tuumkütusetsükli tegevusi;

3) tuumakäitise planeerimist, ehitamist, käitamist ja dekomissioneerimist;

4) tuumajaamaga seotud kohaliku kasu tasu arvutamist ja maksmise aluseid;

5) tuumakäitise ja tuumamaterjaliga seotud hädaolukordadeks valmistumist ja lahendamist;

6) tuumajulgeolekut ja -materjali füüsilist kaitset;

7) tuumajäätmete tekitamist, omamist, valdamist, käitlemist ja lõppladustamist;

8) vastutust tuumakahjustuse eest;

9) riikliku järelevalve korraldust käesolevas seaduses sätestatud nõuete täitmise üle ning vastutust nende nõuete rikkumise eest;

10) tuumakontrollimeetmete rakendamist ja rahvusvahelise järelevalve korraldust.

(2) Käesolevas seaduses sätestatud haldusmenetlusele kohaldatakse haldusmenetluse seadust, arvestades käesolevast seadusest tulenevaid erisusi.

(3) Tuumaohutuse tagamisel ei või haldusmenetluse ökonoomia ega menetluskiirus piirata ohutuse põhjalikku hindamist ega selleks vajalike toimingute tegemist. Ohutus on kõigis menetlustes kõrgeim kaalutlus.

(4) Tuumamaterjali ja tuumkütusetsükliga seotud seadmete ja tehnoloogia sisse-, välja- ja läbiveole ning edasitoimetamisele ja vahendamisele kohaldatakse strateegilise kauba seadust ja Euroopa Parlamendi ja nõukogu määrust (EL) 2021/821, millega kehtestatakse liidu kord kahesuguse kasutusega kaupade ekspordi, vahendamise, tehnilise abi, transiidi ja edasitoimetamise kontrollimiseks (ELT L 206 11.6.2021, lk 1), arvestades käesolevast seadusest tulenevate erisustega.

(5) Tuumkütusetsükliga seotud tegevustele kohaldatakse kiirgusohutuse nõudeid kiirgusseaduse kohaselt, kuid käesolevas seaduses sätestatud erisustega.

**§ 3. Terminid**

 Käesolevas seaduses kasutatakse termineid järgmises tähenduses:

1) hädaolukorra planeerimistsoon on eelnevalt määratletud piirkond, mille piires kavandatakse ja rakendatakse tuuma- või kiirgusavarii korral kiireloomulisi ja vajadusel pikaajalisi kaitsemeetmeid;

2) intsident on mis tahes tahtmatu sündmus, mille tagajärgi või võimalikke tagajärgi tuleb kiirgus- või tuumaohutuse seisukohalt arvestada;

3) juhtimissüsteem on omavahel seotud või vastastikku toimivatest elementidest nagu juriidilise isiku struktuur, vastutused, protsessid ja ressursid, koosnev süsteem, mille abil juriidiline isik kehtestab oma tegevuspõhimõtted ja eesmärgid ning korraldab nende saavutamise efektiivsel ja toimival viisil, et tagada ohutuse, kvaliteedi, keskkonna, töötervishoiu, julgeoleku ja majanduslike aspektide koordineeritud juhtimine;

4) kasutatud tuumkütus on tuumareaktori südamikus kiiritatud ja sealt alaliselt eemaldatud tuumkütus, mida võib käsitleda taaskasutatava ressursina, kui seda on kavas ümber töödelda, või radioaktiivse jäätmena, kui see suunatakse lõppladustamisele;

5) kavandamise aluseks olev oht on konkreetse tuumakäitise või tuumamaterjali füüsilise kaitse kavandamisel kasutatav tüüpohu profiilil ja riiklikul ohuhinnangul põhinev ohukirjeldus, mis hõlmab potentsiaalsete kuriteo toimepanijate võimekust, vahendeid, taktikaid, tegutsemisviise ja võimalikke toetavaid tegureid;

6) süvakaitse on ohutuskontseptsioon, mille kohaselt rakendatakse tuumakäitises mitmest tasemest koosnevat järjestikku rakenduvate kaitsetasemete süsteemi, mille tasemed peavad olema üksteisest võimalikult sõltumatud ja mitmekesised;

7) taustakontroll on isiku usaldusväärsuse ja sobivuse hindamine tuumaohutuse ja -julgeoleku, kiirgusohutuse või tuumakäitise füüsilise kaitse tagamiseks.

8) tuumaavarii on tuumakäitise või tuumamaterjaliga seotud ootamatu sündmus või sündmuste ahel, mis toob või võib tuua kaasa olulise ohu inimese elule, tervisele, varale või keskkonnale või avariikiirituse olukorra ning mis nõuab viivitamatut tegevust ohu kõrvaldamiseks või kaitsemeetmete rakendamist;

9) tuumajaam on üht või mitut tuumakäitist hõlmav ehitiste kompleks, mis toodab soojus- või elektrienergiat kontrollitava tuumalõhustumise teel;

10) tuumajulgeoleku kultuur on organisatsiooni ja üksikisiku väärtuste, hoiakute ja käitumistavade kogum, mille eesmärk on toetada, parandada ja säilitada tuumajulgeolekut;

11) tuumajäätmed on tuumakäitise käitamisel, dekomissioneerimisel või tuumkütusetsükli mis tahes tegevuse tagajärjel tekkinud radioaktiivsed jäätmed või kasutatud tuumkütus, kui see suunatakse lõppladustamisele;

12) tuumakontrollimeetmed on õiguslikud, tehnilised ja halduslikud meetmed, mille eesmärk on tagada tuumamaterjali arvestus ja kontroll, selle rahuotstarbeline kasutamine ning tuumamaterjali kõrvalekaldumise, loata kasutamise või ebaseadusliku käitlemise avastamine ja tõkestamine kooskõlas Eesti Vabariigi rahvusvaheliste kohustustega;

13) tuumakäitis on tuumareaktor, sealhulgas uurimisreaktor, ning tuumkütusetsükliga seotud tegevuse teostamiseks ja tuumaohutuse tagamiseks selle reaktoriga seotud ehitis, süsteem, konstruktsioon ja komponent;

14) tuumakäitise elukaar on ajavahemik alates käitise või selle osa asukoha valikust kuni kasutusjärgse dekomissioneerimiseni;

15) tuumkütus on materjal, mis võib tekitada energiat tuumalõhustumise iseseisva ahelreaktsiooni käigus;

16) tuumkütusetsükkel on tuumkütuse ettevalmistamise, kasutamise ja käitlemisega seotud protsesside jada, mis hõlmab uraani või tooriumi maagi kaevandamist, töötlemist ja rikastamist, tuumkütuse valmistamist, selle ladustamist ja kasutamist tuumareaktoris, kasutatud tuumkütuse võimalikku ümbertöötlemist ning nende tegevuste käigus tekkivate radioaktiivsete jäätmete käitlemist, sealhulgas vahe- või lõppladustamist;

17) tuumamaterjal on Euroopa Aatomienergiaühenduse asutamislepingu artiklis 197 määratletud maak, lähtematerjal või lõhustuv erimaterjal. Maagi määratlus on sätestatud asutamislepingu artikli 197 lõikes 4 ning nende maavarade tuumamaterjalisisalduse piirväärtused on kehtestatud Euratomi nõukogu määrusega nr 9, millega määratakse kindlaks maakides sisalduva materjali kontsentratsiooni piirväärtused nimetatud lepingu artikli 197 lõike 4 kohaselt;

18) tuumaohutus on seisund, mis tagatakse käitamisnõuete täitmise ja tuumakäitise ohutu käitamise kaudu, et vältida avariikiiritust ning leevendada võimalike avariide tagajärgi, mille tulemusena on tagatud töötajate, elanike ja keskkonna kaitse tuumakäitise ioniseeriva kiirguse kahjustava mõju eest;

19) tuumaohutuse kultuur on organisatsiooni ja üksikisiku väärtuste, hoiakute ja käitumistavade kogum, mille eesmärk on tagada, et kiirgus- ja tuumaohutuse aspektid on kõigis tegevustes esmatähtsal kohal;

20) tuumareaktori kavand on tuumakäitise või selle süsteemide, konstruktsioonide ja komponentide kavandamise ning projekteerimise dokumentatsioon, mille eesmärk on tõendada tuumakäitise ohutust, töökindlust ja vastavust rahvusvahelistele tuumaohutuse standarditele;

21) tüüpohu profiil on Kaitsepolitseiameti koostatud dokument, mis kirjeldab potentsiaalseid sisemisi ja väliseid ohustajaid, nende võimeid, ressursse, motivatsiooni ja võimalikke ründeviise ning mis on aluseks tuumakäitiste ja tuumamaterjali julgeoleku- ja füüsilise kaitse nõuete kehtestamisele.

**§ 4. Keelatud tegevused**

(1) Keelatud on mis tahes tegevus, mis on suunatud tuumarelvade, tuumalõhkeseadmete või radioaktiivset materjali laiali paiskavate vahendite loomisele, arendamisele, valmistamisele, hankimisele, omamisele, kasutamisele või nendele tegevustele kaasaaitamisele, samuti tuumamaterjali või muu radioaktiivse materjali mis tahes mitterahumeelne kasutamine.

(2) Keelatud on mis tahes tuumkütusetsükliga seotud tegevus ilma vastava loata.

**§ 5. Tuumaohutuse ja -julgeoleku meetmete rakendamise üldpõhimõtted**

(1) Tuumaenergiat ja tuumamaterjali tohib kasutada ainult rahumeelsetel eesmärkidel vastavuses rahvusvaheliste lepingutega, mille Eesti Vabariik on ratifitseerinud või heaks kiitnud.

(2) Tuumakäitiste ja tuumkütusetsükliga seotud tegevustes tuleb rakendada ohutusnõudeid ja nende kontrollimist proportsionaalselt riskitasemega, võttes arvesse ohtude tõenäosust ja võimalikke tagajärgi.

(3) Tuumaohutuse peab tagama viisil, mis esmalt väldib ja seejärel leevendab ioniseeriva kiirguse kahjulikku mõju inimese elule, tervisele, varale ja keskkonnale.

(4) Tuumkütusetsükli tegevustes on tuumaohutus prioriteetne muude huvide ees.

(5) Tuumajulgeoleku tagamisel lähtutakse astmelisest ohupõhisest lähenemisest, riigi julgeolekueesmärkidest ja ohuhinnangutest.

(6) Tuumaohutuse ja -julgeoleku kultuuri tuleb rakendada kõigil tasanditel, edendades teadlikkust, vastutust ja pidevat valmisolekut ohte ennetada, avastada ja nendele reageerida.

(7) Tuumaohutuse ja -julgeoleku meetmete kavandamisel, rakendamisel ja järelevalves tuleb tagada salastatud teabe kaitse vastavalt riigisaladuse ja salastatud välisteabe seadusele, et vältida teabe avalikustamisest tulenevaid julgeolekuriske.

**§ 6. Tuumakäitise ja tuumkütusetsükli tegevuste üldised ohutusnõuded**

(1) Tuumaohutus tuleb tagada kogu tuumakäitise elukaare vältel kõigis tuumkütusetsükliga seotud tegevustes, selliselt, et oleks võimalik eesmärgipärane tuumakäitise käitamine ja tuumkütusetsükli tegevuste tegemine.

(2) Tuumaohutuse tagamiseks tuleb rakendada süvakaitsel põhinevaid sõltumatuid kaitsemehhanisme, mis tagavad vastavuse käesoleva seaduse ja selle alusel kehtestatud õigusaktide nõuetele ka juhul, kui üksikud kaitsemehhanismid ei toimi kavandatud viisil.  

(3) Tuumkütusetsükliga seotud tegevuste tegija vastutab käesolevas seaduses ja tuumaohutusloa tingimustes sätestatud kohustuste täitmise eest, et tagada tuumakäitise ja tuumkütusetsükliga seotud tegevuse ohutus inimese elule, tervisele, varale ja keskkonnale ning töötajate kiirgusohutus tuumakäitise elukaare jooksul kõigis kiiritusolukordades, mis on seotud tema valduses oleva tuumamaterjali või muu radioaktiivse materjaliga, ning see vastutus säilib kogu tuumakäitise elukaare vältel sõltumata tuumaohutusloa kehtivusest või olemasolust ega ole üleantav.

**§ 7. Isikuandmete töötlemine, andmete säilitamine ja kiirgusallikate andmekaitse**

(1) Tarbijakaitse ja Tehnilise Järelevalve Amet töötleb käesolevas seaduses sätestatud isikuandmeid seadusest tulenevate ülesannete täitmiseks, sealhulgas haldusmenetluses tuumaohutuse ja -julgeoleku tagamise eesmärgil.

(2) Haldusmenetluses kogutud isikuandmeid säilitatakse menetlusdokumentide koosseisus 75 aastat, arvestades tuumakäitise elukaarega seotud pikaajalist ohutus- ja vastutusperioodi.

(3) Isikuandmeid säilitatakse üksnes sellises ulatuses ja sellisel kujul, mis võimaldab tuvastada tuumaohutuse ja -julgeoleku tagamise eest vastutavad isikud ning hinnata nende tegevuse või tegevusetuse seost võimaliku tuumaintsidendi või muu tuumaohutuse seisukohalt olulise sündmusega, sealhulgas juhul, kui isik ei ole enam tulevase käitaja või tuumaohutusloa omaja juures töösuhtes.

(4) Kui isikuandmete säilitamise eesmärk on ära langenud või andmete säilitamine ei ole enam vajalik käesoleva paragrahvi lõigetes 1-3 nimetatud eesmärkide saavutamiseks, kustutatakse andmed või muudetakse need anonüümseks.

(5) Haldusmenetluses kogutud dokumendid säilitatakse Tarbijakaitse ja Tehnilise Järelevalve Ameti dokumendiregistris ning arhiivis arhiiviseaduse kohaselt haldusakti kehtivusaja lõpuni või 75 aastat, kui see on vajalik haldusakti nõuete täitmise üle järelevalve teostamiseks.

(6) Kiirgusallika ja tuumamaterjali omadusi ning nende asukohaks olevaid ruume ja füüsilise kaitse meetmeid käsitlev teave on asutusesiseseks kasutamiseks, et tagada kiirgusallika ja tuumamaterjali ohutus ja füüsiline kaitse.

(7) Käesoleva paragrahvi lõikes 3 sätestatud teabele ning avaliku teabe seaduse § 35 lõike 1 punktide 9, 10  ja 181 alusel kiirgusallikat või tuumamaterjali puudutavale teabele kehtestatava juurdepääsupiirangu puhul ei kohaldata avaliku teabe seaduse § 40 lõikes 1  sätestatud juurdepääsupiirangu tähtaega. Juurdepääsupiirang kehtestatakse kuni kiirgustegevuse lõppemiseni, esialgu maksimaalselt 75 aastaks. Pädeva asutuse juht võib juurdepääsupiirangu tähtaega pikendada viie aasta kaupa, kuni juurdepääsupiirangu kehtestamise põhjus püsib.

**2. peatükk**

**Kiirgus- ja tuumaohutusalase tegevuse pädev asutus**

**1. jagu**

**Kiirgus- ja tuumaohutusalase tegevuse pädev asutus**

**§ 8. Kiirgus- ja tuumaohutusalase tegevuse pädev asutus**

(1) Kiirgus- ja tuumaohutusalase tegevuse pädev asutus on Tarbijakaitse ja Tehnilise Järelevalve Amet (edaspidi *pädev asutus*), kes korraldab kiirgus- ja tuumaohutusalast tegevust, kaasates vajaduse korral teisi täidesaatva riigivõimu asutusi nende pädevuses olevate küsimuste lahendamisse.

(2) Pädev asutus on kiirgus- ja tuumaohutusalases tegevuses sõltumatu. Teenistuslikku järelevalvet pädeva asutuse üle teeb minister, kelle haldusalas on pädev asutus, Vabariigi Valitsuse seaduses sätestatud korras. Teenistuslik järelevalve ei tohi piirata pädeva asutuse sõltumatust talle käesoleva seadusega pandud ülesannete täitmisel.

(3) Pädeva asutuse kiirgus- ja tuumaohutusalase tegevuse kulud kaetakse sihtotstarbeliselt riigieelarvest ja nähakse ette Majandus- ja Kommunikatsiooniministeeriumi eelarves eraldi real.

(4) Valdkonna eest vastutav minister kehtestab pädeva asutuse ettepanekul:

1) pädeva asutuse järelevalvetasu määrad, arvestamise ja tasumise korra ning nõuded tasude tagatisele;

2) pädeva asutuse poolt oma tegevusvaldkonnas osutatavate tasuliste teenuste kirjeldused ja teenustasud.

**§ 9. Pädeva asutuse ülesanded ja õigused**

(1) Pädeva asutuse ülesanne on tagada kiirgus- ja tuumaohutuse, tuumajulgeoleku ning tuumakontrollimeetmete riiklik järelevalve ning haldusaktide andmine ja menetlustoimingute tegemine lähtudes õigusaktidest ja rahvusvahelistest kohustustest.

(2) Pädev asutus:

1) osaleb kiirgusohutust ning tuumaohutust ja -julgeolekut puudutavate poliitikate, arengudokumentide ja õigusaktide väljatöötamisel, esitades eelnõude kohta arvamusi ning tehes ettepanekuid nende muutmiseks ja täiendamiseks;

2) kooskõlastab tuumaohutust, -julgeolekut ja tuumkütusetsüklit puudutavate õigustloovate aktide eelnõud;

3) korraldab tuumakontrollimeetmete rakendamist ning peab sellekohast riiklikku registrit;

4) koostab rahvusvaheliste nõuete ja soovituste rakendamiseks käesoleva seaduse kohaldamisala puudutavad juhendid;

5) korraldab kiirgusohutuse ning tuumaohutuse ja -julgeoleku tagamise riikliku korralduse jaoks oluliste uurimistööde tegemist ning nende tulemuste avaldamist;

6) korraldab kiirgusseiret ja tagab kiirgusohust varajase hoiatamise süsteemi toimimise;

7) korraldab avalikkuse teavitamist kiirgus- ja tuumaohutusega seotud küsimustes ning piiriülest kaasamist seaduses sätestatud korras ja ulatuses;

8) annab, muudab ja tunnistab kehtetuks kiirgustegevuslube ja tuumaohutuslube, seaduses ettenähtud juhul muid lube ja registreeringuid ning määrab nende tingimused;

9) korraldab kiirgustegevuse ja tuumkütusetsüklit puudutavate tegevuste nõuetele vastavuse tagamist järelevalvetoimingute kaudu;

10) kooskõlastab tuumaohutuse, tuumakäitiste ja tuumamaterjali füüsilise kaitse ja tuumakontrollimeetmete rakendamise tagamisega seotud valdkondade koolituskavasid;

11) kontrollib ja hindab õigusaktides ettenähtud juhul tuumaohutusloa omajate juhtkonna, töötajate ja töövõtjate kvalifikatsiooni ning väljastab isikutele tuumkütusetsükli tegevuses osalemiseks vajalikke tunnistusi;

12) täidab rahvusvahelistest kohustustest ja kokkulepetest tulenevaid ülesandeid, sealhulgas vahendab teavet Euroopa Aatomienergiaühenduse, Rahvusvahelise Aatomienergiaagentuuri ja rahvusvahelise andmekeskusega tuumarelvakatsetuste üldise keelustamise lepingu alusel;

13) täidab muid talle seadusega pandud kohustusi.

(3) Pädev asutus teeb seadusest tulenevate ülesannete täitmiseks ettekirjutusi ja annab muid haldusakte.

(4) Pädevale asutusele esitatavad andmed ja dokumendid peavad olema koostatud eesti keeles. Pädeva asutuse nõusolekul võib nimetatud andmed ja dokumendid esitada muus keeles.

**§ 10. Pädeva asutuse peadirektori ja peadirektori asetäitja ametisse nimetamine**

(1) Pädeva asutuse peadirektori nimetab ametikohale Vabariigi Valitsus valdkonna eest vastutava ministri ettepanekul.

(2) Pädeva asutuse kiirguse- ja tuumaohutuse valdkonna peadirektori asetäitja nimetab ametikohale viieks aastaks asutuse peadirektor.

(3) Peadirektori asetäitja värbamisel ja valikul kohaldatakse avaliku teenistuse seaduse § 10 lõike 2 alusel kehtestatud avaliku teenistuse tippjuhtidele esitatavad nõudeid, nende värbamise ja valiku ning arendamise ja hindamise korda.

**2. jagu**

**Nõuandvad organisatsioonid ja eksperdid**

**§ 11. Tehniliste tugiorganisatsioonide ja ekspertide kaasamine**

(1) Pädeval asutusel on õigus kaasata oma ülesannete täitmisesse sõltumatuid tehnilisi tugiorganisatsioone ja eksperte ning menetluses oleva reaktoritehnoloogia loastamise ja kasutamise kogemusega välisriikide pädevaid asutusi nende pädevuse, nende kasutuses olevate tehniliste vahendite ja erialaste teadmiste kohaselt.  

(2) Tehniliste tugiorganisatsioonide ja ekspertide kaasamisel peab olema tagatud huvide konflikti vältimine.

(3) Kaasatud tehniliste tugiorganisatsioonide, ekspertide või menetluses oleva reaktoritehnoloogia loastamise ja kasutamise kogemusega välisriikide pädevate asutuste arvamused ja hinnangud ei ole pädevale asutusele siduvad, kuid pädev asutus võib haldusakti andmisel või menetlustoimingu tegemisel nendele tugineda.

**3. jagu**

**Koostöö ja asutuste kaasamine**

**§ 12.   Koostöö pädeva asutuse otsuste tegemisel**

(1) Pädeva asutus küsib vajaduse korral käesolevas seaduses sätestatud taotluse andmete või otsuse eelnõu kohta seisukoha ministeeriumidelt ja teistelt valitsusasutustelt, kelle valitsemisalas olevaid küsimusi taotlus või otsus puudutab (edaspidi *asjassepuutuvad asutused*).

(2) Asjassepuutuv asutus annab seisukoha 30 päeva jooksul käesoleva paragrahvi lõikes 1 nimetatud taotluse või otsuse eelnõu saamisest arvates. Vajaduse korral võib asjassepuutuv asutus tähtaega pikendada mõjuval põhjusel.

(3) Pädev asutus teeb käesolevas seaduses sätestatud otsuse, arvestades asjassepuutuvate asutuste põhjendatud seisukohti. Kui pädev asutus ei arvesta asjassepuutuva asutuse seisukohta otsuse tegemisel, siis ta peab seda põhjendama.

(4) Pädev asutus esitab otsuse eelnõu puudutatud kohalikule omavalitsusele arvamuse avaldamiseks. Kohalik omavalitsus esitab arvamuse 30 päeva jooksul. Vajaduse korral võib seda tähtaega pikendada mõjuval põhjusel.

(5) Vabariigi Valitsus kehtestab määrusega asjassepuutuvatelt asutustelt seisukoha küsimise ja andmise korra.

**3. peatükk**

**Tuumakäitise planeerimine ja ehitamine**

1. **jagu**

**Tuumakäitise planeerimine**

**§ 13. Tuumakäitise asukoha valik**

(1) Tuumakäitise planeerimisele kohaldatakse planeerimisseadust ja ehitusseadustikku, arvestades käesolevas seaduses sätestatud erisusi.

(2) Tuumakäitise planeerimisel teeb planeeringu koostamise korraldaja asukoha valiku otsuse, milles tuleb hinnata järgmisi asjaolusid:

1) jahutusvee kättesaadavus ja piisavus;

2) geoloogiline sobivus, sealhulgas kaugus aktiivsetest geoloogilistest riketest;

3) meteoroloogilised tingimused ja kliimategurid;

4) üleujutusohuga alad;

5) kaugus maismaal olevast riigipiirist ja tihedalt asustatud piirkondadest;

6) suurõnnetuse ohuga ja ohtlike ettevõtete ning muude inimtegevusest tulenevate ohtude ohualad;

7) looduslike ja inimtegevusest tulenevate ohtude koostoime ning nende kumulatiivne mõju tuumakäitise ohutusele;

8) piirkonna taristu ja juurdepääsuteed;

9) piisav maismaa olemasolu ja tulevase maakasutuse sobivus;

10) hädaolukorra lahendamise ja hädaolukorraplaani rakendatavus, sealhulgas hinnanguline hädaolukorra planeerimistsoon;

11) julgeoleku- ja füüsilise kaitse meetmete rakendatavus;

12) vastavus riigikaitse, Kaitseväe ja Kaitseliidu tegutsemisvabaduse, eelhoiatuse ning riigikaitse planeeringute ja objektide kaitse vajadustele;

13) vastavus julgeolekuasutuste ja Kaitseväe ohuhinnangule.

(3)  Pädev asutus kooskõlastab asukoha valiku otsuse eelnõu juhul, kui on hinnatud käesoleva paragrahvi lõikes 2 nimetatud asjaolud, eelnõu vastab rahvusvahelistele tuumakäitise asukohavalikut käsitlevatele dokumentidele ja käesoleva paragrahvi lõike 4 alusel kehtestatud asukoha valiku hindamise täpsematele nõutele ning ei kahjusta Eesti Vabariigi riigikaitse eesmärke ega julgeolekut.

(4) Tuumakäitise asukoha valiku hindamise täpsemad nõuded ja andmekoosseisu kehtestab valdkonna eest vastutav minister määrusega.

**§ 14. Tuumakäitise asukoha hindamise aruanne**

(1) Planeeringu koostamise korraldaja tagab käesoleva seaduse § 13 kohaselt valitud asukoha hindamise aruande koostamise, milles tuleb hinnata ala sobivust tuumakäitise asukohaks, võttes arvesse muu hulgas:

1) asukohaga seotud asjaomaseid tegureid, mis võivad mõjutada tuumakäitise ohutust ja füüsilist kaitset selle eeldatava elukaare jooksul, näiteks geoloogilised, hüdrogeoloogilised ja meteoroloogilised tegurid;

2) inimtekkelisi ohutegureid, näiteks suurõnnetuse ohuga või ohtlike ettevõtete lähedus, ohtlike kaupade transporditeed, lennuõnnetuse oht;

3) kohalike olude, muu hulgas maakasutuse, teede ja ligipääsude mõju tuumakäitise ohutusele ning tuumamaterjali füüsilisele kaitsele;

4) kohalike olude mõju hädaolukorraks valmisolekule ja reageerimisele;

5) pinnase ja aluspõhja stabiilsust;

6) soojuse ärajuhtimise võimalusi;

7) kavandatava tuumakäitise võimalikku mõju elanike ja keskkonna ohutusele ja julgeolekule;

8) kavandatava asukoha mõju riigikaitse eesmärkidele, Kaitseväe tegutsemisvabadusele ning riigikaitse planeeringutele ja objektidele, sealhulgas väljaõppe-, harjutus- ja operatiivtegevuse vajadustele.

(2) Pädev asutus kooskõlastab asukoha hindamise aruande juhul, kui see vastab rahvusvahelistele tuumakäitise asukohavalikut käsitlevatele dokumentidele ja käesoleva paragrahvi lõike 3 alusel kehtestatud asukoha hindamise täpsematele nõutele.

(3) Tuumakäitise asukoha hindamise täpsemad nõuded ja andmekoosseisu kehtestab valdkonna eest vastutav minister määrusega.

**2. jagu**

**Tuumakäitise kavandamise eelhinnangu menetlus**

**§ 15. Tuumakäitise ehitamise ja käitamise kavandamise eelhinnang**

(1) Tuumakäitise ehitamise ja käitamise kavandamise eelhinnang (edaspidi *eelhinnang*) on pädeva asutuse otsus, millega pädev asutus kinnitab tuumakäitise ehitamist ja käitamist kavandava isiku (edaspidi *tulevane käitaja*) sobivuse või mittesobivuse kavandatava tegevuse elluviimiseks.

(2) Eelhinnanguga hindab pädev asutus tulevase käitaja organisatsioonilist, tehnoloogilist, majanduslikku ja julgeolekualast sobivust tuumakäitise ehitamiseks ja käitamiseks.

(3) Positiivne eelhinnang on tuumakäitise ehitusloa taotlemise eelduseks.

(4) Eelhinnangu andmisele kohaldatakse avatud menetlust, kui seadusega ei ole sätestatud teisiti.

(5) Pädev asutus teeb eelhinnangu otsuse 150 päeva jooksul nõuetekohase taotluse esitamisest arvates.

**§ 16. Eelhinnangu taotlemine ja taotluse menetlemine**

(1) Tulevane käitaja esitab pädevale asutusele eelhinnangu taotluse koos järgmise teabega:

1) taotleja ärinimi, registrikood ja kontaktandmed;

2)  kontaktisiku nimi ja kontaktandmed, kui need erinevad punktis 1 nimetatud andmetest;

3) tegevuskoha aadress, sealhulgas veebilehe aadress ja kontaktandmed, juhul kui need erinevad punktis 1 nimetatud kontaktandmetest;

4) kavandatava tegevuse kirjeldus ja eesmärk ning tuumareaktori kavandi dokumentatsioon;

5) kavandatava tegevuse juhtimissüsteemi kirjeldus;

6) juriidiline vorm ja omandistruktuur, sealhulgas käesoleva seaduse 11. peatüki 3. jao tähenduses olulist osalust omavate isikute nimed, isikukoodid või registrikoodid ning kontaktandmed;

7) juhtkonna liikmete nimed, isikukoodid, juhtkonna pädevus ja kvalifikatsioon;

8) ülevaade kavandatavast töötajate kvalifikatsioonist, pädevusest ja kogemuses ning töötajate värbamiskava;

9) auditeeritud andmed ettevõtja või emaettevõtja majandusliku seisundi kohta ning rahastuse ja jäätmekäitluse korraldamise põhimõtted;

10) hankekorralduse ja tarneahela juhtimissüsteemi kirjeldus;

11) pikaajalise rahastamise põhimõtted, sealhulgas dekomissioneerimise ja radioaktiivsete jäätmete käitlemise rahastamise kavand;

12) muud andmed ja dokumendid, mida pädev asutus peab vajalikuks taotleja organisatsioonilise, majandusliku, julgeolekualase ja tuumaohutusalase sobivuse hindamiseks.

(2) Eelhinnangu taotluse esitamisel tuleb tasuda riigilõiv riigilõivuseaduses sätestatud korras.

(3) Pädev asutus esitab eelhinnangu otsuse eelnõu Vabariigi Valitsusele seisukoha andmiseks, kui eelhinnangu kohta on andnud seisukoha kõik asjassepuutuvad asutused. Vabariigi Valitsus annab seisukoha hiljemalt 60 päeva möödumisel otsuse eelnõu saamisest arvates.

**§ 17. Positiivse eelhinnangu andmine**

(1) Pädev asutus annab positiivse eelhinnangu, kui:

1) tulevane käitaja on aktsiaselts, mille registrijärgne asukoht, juhatuse asukoht ja tegevuskoht on Eestis;

2) tulevane käitaja ja temaga seotud isikute tegevus ei ohusta riigi julgeolekut;

3) tulevase käitaja juhtkonda kuuluvatel isikutel on vajalik erialane kvalifikatsioon ja kogemused;

4) tulevasel käitajal on piisav arv vajaliku pädevusega töötajaid, sealhulgas tuumakäitise ehitamiseks ja käitamiseks pädevad isikud või kava nimetatud isikute värbamiseks;

5) tulevasel käitajal on hankeplaan tuumakäitise süsteemide, konstruktsioonide ja komponentide hankimiseks tuumakäitise elukaare kõigis etappides ning tuumkütuse tarnimiseks;

6) kavandatav tehnoloogia tüüp vastab käesoleva seaduse § 19 lõike 2 punktis 3 esitatud nõuetele;

7) tulevasel käitajal on tuumakäitise ehitamiseks ja käitamiseks kogu tuumakäitise elukaare jooksul majanduslikud eeldused, sealhulgas usaldusväärne finantsplaan koos rahastamisvajaduse ajakava ja rahastamisallikatega;

8) Vabariigi Valitsus on andnud positiivse seisukoha.

(2) Eelhinnangus märgitakse käesoleva seaduse § 16 lõikes 1 nimetatud andmed.

(3) Isikuandmete töötlemine eelhinnangu menetluses on:

1. taotleja esindajate ja kontaktisiku tuvastamine;
2. tulevase käitaja juhtkonna pädevuse ja kvalifikatsiooni hindamine;
3. käesoleva seaduse 11. peatüki 3. jao tähenduses olulist osalust omavate isikute tuvastamine ning taustakontrolli tegemine.

(4) Eelhinnangu taotlus esitatakse ja eelhinnang või eelhinnangu andmisest keeldumise otsus antakse ning toimetatakse kätte elektrooniliselt.

(5) Eelhinnangu taotlemise täpsustatud nõuded ja hindamise kriteeriumid ning taotluse ja eelhinnangu täpsustatud andmekoosseisud kehtestab valdkonna eest vastutav minister määrusega.

**§ 18. Positiivse eelhinnangu andmisest keeldumine ja eelhinnangu kehtetuks tunnistamine**

(1) Pädev asutus keeldub positiivse eelhinnangu andmisest järgmistel juhtudel:

1) tulevase käitaja suhtes kehtib asjaomasel tegevusalal kohtuotsusega kohaldatud tegutsemise keeld või seadusest tulenev majandustegevuse keeld;

2) tulevane käitaja või tema majandustegevus ei vasta vähemalt ühele positiivse eelhinnangu andmise eeldusele;

3) tulevane käitaja on taotluses esitanud tahtlikult valeandmeid, mis võiksid mõjutada taotluse lahendamist;

4) tulevane käitaja ja temaga seotud isikute tegevus ohustab riigi julgeolekut;

6) Vabariigi Valitsus ei anna positiivset seisukohta.

(2) Julgeoleku ohustamiseks loetakse eelkõige järgmisi asjaolusid:

1) tulevane käitaja või temaga seotud aktsionär, nõukogu või juhatuse liige, juriidilise isiku juhtimise üle valitsevat mõju omav muu isik või tegelik kasusaaja on karistatud Eestis riigivastase kuriteo eest või inimsusvastase või rahvusvahelise julgeoleku vastase kuriteo eest, välja arvatud karistusseadustiku §-des 245, 247 ja 249 sätestatud kuriteod, sõltumata sellest, kas need karistusandmed on karistusregistrist kustutatud;

2) tulevase käitaja aktsionäri, nõukogu või juhatuse liikme, juriidilise isiku juhtimise üle valitsevat mõju omava muu isiku või tegeliku kasusaaja (rahapesu ja terrorismi tõkestamise seaduse tähenduses) kohta on alust arvata, et ta on toime pannud inimsusvastase kuriteo või sõjakuriteo;

3) tulevase käitaja aktsionäri, nõukogu või juhatuse liikme, juriidilise isiku juhtimise üle valitsevat mõju omava muu isiku või tegeliku kasusaaja kohta on andmeid või on alust arvata, et ta kuulub kuritegelikku ühendusse või terroriühendusse või et ta on toime pannud või võib toime panna terrorikuriteo või et ta on seotud terrorikuriteo rahastamise või toetamisega või rahapesuga;

4) tulevase käitaja aktsionäri, nõukogu või juhatuse liikme, juriidilise isiku juhtimise üle valitsevat mõju omava muu isiku või tegeliku kasusaaja kohta on põhjust kahtlustada, et ta võib ohustada Eesti Vabariigi julgeolekut;

5) tulevase käitaja aktsionär, nõukogu või juhatuse liige, juriidilise isiku juhtimise üle valitsevat mõju omav muu isik või tegelik kasusaaja ei ole Euroopa Liidu või NATO liikmesriigi kodanik;

6) tulevase käitaja aktsionäri, nõukogu või juhatuse liikmeid, juriidilise isiku juhtimise üle valitsevat mõju omavaid muid isikuid või tegelikku kasusaajat ei ole võimalik tuvastada.

(3) Kui pärast positiivse eelhinnangu andmist ilmevad asjaolud, mille tõttu pädev asutus ei oleks saanud anda positiivset eelhinnangut käesoleva paragrahvi lõikes 1 nimetatud alusel, tunnistab pädev asutus eelhinnangu kehtetuks.

**3. jagu**

**Tuumakäitise ehitamine**

**§ 19. Tuumakäitise projekteerimine ja ehitamine**

(1) Tuumakäitise ehitusloa menetlus ja ehitamine toimub ehitusseadustiku kohaselt, võttes arvesse käesolevas seaduses sätestatud erisusi.

(2) Tuumakäitiste projekteerimisel ja ehitamisel tuleb:

1) tagada ehitise, sealhulgas selle osade, ja ehitustegevuse vastavus tuumaohutuse nõuetele, sealhulgas tagada ehitise töökindlus ja stabiilsus, arvestades inimese rolli käitise käitamisel;

2) rikete ennetamiseks ja ohutuse tagamiseks rakendada süvakaitset;

3) kasutada üksnes sellist tehnoloogia tüüpi, mille kasutamiskogemus on tõendatud, ja tuumareaktori kavandit, mille on teise riigi pädev asutus heaks kiitnud ning mis ei pärine riigist, mille tehnoloogia kasutuselevõtt võib ohustada Eesti Vabariigi julgeolekut.

(3) Ehitamisega seotud tuumaohutust on võimalik tõendada tõenditega, mis kinnitavad, et ehitusmaterjalid ja -tooted ning ehitamiseks vajalikud konstruktsioonid, tehnosüsteemid ja seadmete komponendid ning ehitusvõtted vastavad rahvusvahelistele tuumaohutust tagavatele standarditele. Kui ehitamisel eelnevalt nimetatud standardeid ei järgita, siis tuleb ehitamisega seotud tuumaohutuse nõuete täitmist tõendada muul viisil.

(4) Tuumakäitise ümberehitamiseks või laiendamiseks on projekteerimistingimused kohustuslikud.

(5) Kui ehitamisele eelnenud planeerimismenetluses ei antud projekteerimistingimusi, siis annab ehitusseadustikus sätestatud pädev asutus projekteerimistingimused tuumakäitise ümberehitamiseks või laiendamiseks, arvestades asjakohases planeeringus sätestatuga.

(6) Valdkonna eest vastutav minister kehtestab määrusega tuumakäitise süsteemide, konstruktsioonide ja komponentide ohutusklassifikatsiooni alused ja korra ning nõuded nende projekteerimisele, tootmisele ja paigaldamisele.

**§ 20. Ehitusloa taotlemine ja otsus selle andmise või andmisest keeldumise kohta**

(1) Lisaks ehitusseadustikus sätestatule tuleb ehitusloa taotlusele lisada:

1) tuumakäitise planeeritava asukoha maa kasutusõigust ja selle tingimusi tõendavad dokumendid;

2) tuumakäitise esialgne ohutusaruanne vastavalt käesoleva seaduse § 21 lõike 7 alusel kehtestatud nõuetele;

3) tuumakäitise ehitustööde kavandatud etapid ja ajakava;

4) ehitusprojektil põhinev hädaolukorra riskianalüüs ja hädaolukorra lahendamise plaan;

5) tuumakäitise ehitamise aegne turvaplaan, milles on kirjeldatud valve ja kaitse meetmed loata juurdepääsu, varguse, sabotaaži ja muu pahatahtliku tegevuse tõkestamiseks ehitamise käigus;

6) töö- ja keskkonnaohutuse ning andmeturbe tagamise meetmete kirjeldus tuumakäitise ehitamise ajaks;

7) tuumakäitise algne dekomissioneerimiskava;

8) pädeva asutuse nõudmisel positiivse eelhinnangu eelduste kehtivuse kinnitus.

(2) Pädev asutus teeb ehitusloa andmise või andmisest keeldumise otsuse tuumakäitise ehitamiseks 24 kuu jooksul nõuetekohase ehitusloa taotluse esitamisest arvates.

(3) Lisaks ehitusseadustikus sätestatule keeldub pädev asutus ehitusloa andmisest, kui pädeva asutuse tuumaohutushinnang on negatiivne või esineb muu õigusaktis sätestatud asjaolu, mis välistab kavandatava tuumakäitise ehitamise.

(4) Ehitusloa menetluses kaasab pädev asutus puudutatud isikud ja asutused ehitusseadustikus ja käesolevas seaduses sätestatud korras.

(5) Tuumakäitise ehitusloa taotluse läbivaatamise eest tuleb tasuda riigilõiv riigilõivuseaduses sätestatud korras, arvestades käesolevas seaduses sätestatud erisusi.

(6) Tuumakäitise ehitusloa taotleja võib taotleda pädevalt asutuselt riigilõivu tasumise ajatamist. Kui riigilõivu ei tasuta ühe maksena enne taotluse menetlemist, on taotleja kohustatud pädeva asutuse nõudmisel esitama riigilõivu tasumise tagatise.

**§ 21. Pädeva asutuse tuumaohutuse hinnang tuumakäitise ehitamiseks**

(1) Ehitusloa menetluses hindab pädev asutus kavandatud tuumakäitise, sealhulgas selle ehitise ja tehnoloogiliste seadmete, süsteemide, konstruktsioonide ja komponentide vastavust käesolevas seaduses ja selle alusel sätestatud tuumaohutuse nõuetele ja rahvusvahelistele standarditele (edaspidi *pädeva asutuse tuumaohutuse hinnang*).

(2) Pädeva asutuse tuumaohutuse hinnang peab hõlmama lisaks ehitusprojekti hindamisele vähemalt § 20 lõike 1 punktides 2–8 nimetatud andmeid ja valdkondi ning selle tulemused dokumenteeritakse kirjalikus aruandes, mille lõppjäreldused ja tuumaohutuse tagamise meetmed esitatakse ehitusloa andmise otsuse osana.

(3) Pädeva asutuse tuumaohutuse hinnangu andmise menetlust võib jätkata keskkonnamõju hindamise ajal osas, mis ei sõltu keskkonnamõju hindamise tulemustest.

(4) Pädeva asutuse positiivne tuumaohutuse hinnang on ehitusloa andmise eeltingimus.

(5) Pädev asutus annab negatiivse tuumaohutuse hinnangu, kui:

1) tulevane käitaja ei esita § 20 lõike 1 punktides 2-8 nimetatud dokumente;

2) tulevase käitaja esitatud dokumendid ei vasta kehtestatud nõuetele;

3) tulevase käitaja esitatud dokumentidest tulenevalt ei ole võimalik veenduda tuumaohutuse nõuete rakendamises või täitmises;

4) esineb muu õigusaktis sätestatud asjaolu, mis välistab positiivse tuumaohutuse hinnangu andmise.

(6) Pädeva asutuse tuumaohutuse hinnangut ei kanta ehitisregistrisse ning selle dokumendid ja andmed säilitatakse pädeva asutuse dokumendiregistris.

(7) Nõuded esialgsele ohutusaruandele ning pädeva asutuse tuumaohutushinnangu koostamise ja dokumentide säilitamise nõuded ja korra kehtestab valdkonna eest vastutav minister määrusega.

**§ 22. Algne dekomissioneerimiskava**

(1) Tulevane käitaja koostab tuumakäitise liigile, tehnoloogiale, keskkonnamõjule ja selle tegevuse lõpetamisega kaasnevatele ohtudele vastava algse dekomissioneerimiskava.

(2) Algne dekomissioneerimiskava peab:

1) kirjeldama võimalikke dekomissioneerimise strateegiaid, nende teostatavust, valitud referentsstrateegiat ja rahastamise põhimõtteid kogu tuumakäitise elukaare ulatuses;

2) andma hinnangu tekkivate radioaktiivsete jäätmete liikidele ja kogustele;

3) kirjeldama dekomissioneerimise ajakava, peamisi etappe, vastutuse jaotust ning kiirgus- ja keskkonnakaitse meetmeid dekomissioneerimisel ja kooskõla riiklike radioaktiivsete jäätmete käitlemise ja lõppladustamise lahendustega.

(3) Algse dekomissioneerimiskava andmekoosseisu ja selle muutmise nõuded ja korra kehtestab valdkonna eest vastutav minister määrusega.

**§ 23. Tuumakäitise ehitamise omanikujärelevalve**

Omanikujärelevalve nõuetekohase tegemise eest vastutab tulevane käitaja.

**§ 24. Tuumakäitise ehitise kasutusluba**

(1) Tuumakäitise ehitise kasutusloa (edaspidi *kasutusluba*) menetlus toimub ehitusseadustikus sätestatud korras arvestades käesolevas seaduses sätestatud erisusi.

(2) Kasutusluba antakse katsetusloa omajale käesoleva seaduse § 37 lõikes 1 sätestatud nõuete täitmisel ja see on osalise käitamisloa andmise eeltingimus.

(3) Kasutusluba ei anna õigust tuumakäitise tuumkütusega katsetamiseks ega käitamiseks.

**4. peatükk**

**Tuumakäitise katsetamine, käitamine ja dekomissioneerimine**

**1. jagu**

**Tuumaohutusloa kohustus ja menetluse üldsätted**

**§ 25. Tuumaohutusloa kohustus, loa omaja juriidiline vorm ja loa andja**

(1) Tuumaohutusluba peab olema tuumakäitise katsetamiseks tuumkütuseta (katsetamisluba), katsetamiseks tuumkütusega (osaline käitamisluba) ja korraliseks käitamiseks (käitamisluba) ning dekomissioneerimiseks (dekomissioneerimisluba).

(2) Tuumaohutusloa andja on pädev asutus.

(3) Tuumaohutusluba ning selles sätestatud õigused ja kohustused ei ole üleantavad.

(4) Tuumaohutusloa või selle muutmise taotluse läbivaatamise eest tuleb tasuda riigilõiv riigilõivuseaduses sätestatud korras, arvestades käesolevas seaduses sätestatud erisusi.

(5) Tuumaohutusloa taotleja võib taotleda pädevalt asutuselt riigilõivu tasumise ajatamist. Kui riigilõivu ei tasuta ühe maksena enne taotluse menetlemist, on taotleja kohustatud pädeva asutuse nõudmisel esitama riigilõivu tasumise tagatise.

(6) Tuumaohutusloa omaja peab olema aktsiaselts.

**§ 26. Tuumaohutusloa taotluse ja loa andmekoosseis**

(1) Tuumaohutusloa taotluses esitatakse ja tuumaohutusloas märgitakse järgmised andmed:

1) taotleja ärinimi, registrikood ja kontaktandmed;

2) kontaktisiku ja vastutava isiku nimi ja kontaktandmed, kui need erinevad punktis 1 nimetatud kontaktandmetest;

3) tegevuskoha aadress, sealhulgas veebilehe aadress ja kontaktandmed, juhul kui need erinevad punktis 1 nimetatud kontaktandmetest;

4) kavandatava tegevuse sisu, eesmärk ja põhjendus;

5) andmed juhtkonna ja vastutavate töötajate pädevuse ja kvalifikatsiooni kohta haridus, töökogemus ja oskused.

(2) Isikuandmete töötlemine tuumaohutusloa menetluses on:

1. taotleja esindajate ja kontaktisiku tuvastamine;
2. tulevase käitaja juhtkonna pädevuse ja kvalifikatsiooni hindamine.

**§ 27. Tuumaohutusloa menetlus ja andmise otsustamine**

(1) Pädev asutus vaatab tuumaohutusloa taotluse läbi ja teeb otsuse tuumaohutusloa andmise või sellest keeldumise kohta 24 kuu jooksul nõuetekohase taotluse esitamisest arvates, kui käesolevas seaduses ei ole sätestatud teisiti.

(2) Pädev asutus küsib seisukoha tuumaohutusloa andmise otsuse eelnõu kohta asjassepuutuvatelt asutustelt käesoleva seaduse §-s 12 sätestatud korras.

(3) Kui tuumaohutusloa taotluse menetlemise ajal tehakse muudatusi taotluses esitatud andmetes või dokumentides, on taotleja kohustatud viivitamata esitama muudetud andmed või dokumendid uuendatud kujul pädevale asutusele. Taotluse olulise muutmise korral võib pädev asutus lugeda käesoleva paragrahvi lõikes 1 sätestatud tähtaja kulgemise alguseks oluliselt muudetud andmete või dokumentide kättesaamise päeva.

(4) Pädev asutus peatab taotluse menetluse mitte kauemaks kui 12 kuuks nõuetekohase taotluse esitamisest arvates:

1) taotleja soovil;

2) kui taotleja viivitab riigilõivu tasumisega või nõuetekohase tagatise esitamisega;

3) kui esitatud andmete põhjal ei ole võimalik teha sisulist otsust ja otsuse tegemiseks on vajalik täiendava teabe kogumine.

(5) Tuumaohutusloa menetlust võib jätkata keskkonnamõju hindamise ajal osas, mis ei sõltu keskkonnamõju hindamise tulemustest.

(6) Pädev asutus teeb otsuse tuumaohutusloa andmise või andmisest keeldumise kohta, kui taotluses esitatud andmed ja dokumendid on nõuetekohased ning taotleja on tõendanud kavandatava tegevuse vastavust asjakohase tuumaohutusloa nõuetele.

(7) Tuumaohutusloa andmisele ja muutmisele kohaldatakse avatud menetlust, kui käesolevas seaduses ei sätestata teisiti.

(8) Tuumaohutusloa taotlus esitatakse pädevale asutusele ja tuumaohutusluba antakse ning toimetatakse kätte elektrooniliselt.

**§ 28. Tuumaohutusloa andmisest keeldumine**

(1) Pädev asutus keeldub tuumaohutusloa andmisest, kui:

1) taotleja kavandatava tuumakäitise süsteem, konstruktsioon või komponent, tuumkütusetsükliga seotud tegevus või taotleja kasutatav tuumareaktor ei ole rakendatavaid ohutusmeetmeid arvestades ohutud inimese elule, tervisele, varale või keskkonnale;

2) tegevusega, milleks tuumaohutusluba taotletakse, kaasneb või võib kaasneda oht riigisisesele või rahvusvahelisele julgeolekule;

3) taotleja, tema aktsionäri nõukogu või juhatuse liikme, tegeliku kasusaaja või muu juriidilise isiku juhtimise üle valitsevat mõju omava isiku tegevus, taust või seosed kujutavad pädeva julgeolekuasutuse hinnangul ohtu Eesti Vabariigi julgeolekule, põhiseaduslikule korrale või rahvusvahelisele julgeolekule.

4) taotleja juhtkonna või töötajate erialane ettevalmistus või oskused ei vasta õigusaktis sätestatud nõuetele;

5) tuumakäitise või tuumamaterjali valve ja füüsiline kaitse pole tagatud;

6) taotleja suhtes kehtib kohtuotsusega kohaldatud, seadusest tulenev või pädeva asutuse ettekirjutusega määratud keeld seoses käesolevas seaduses sätestatud tuumaohutuse nõude rikkumisega;

7) taotleja on loa taotluses esitanud tahtlikult valeandmeid, mis võiksid mõjutada taotluse menetlemist ning mille esitamata jätmise korral tuleks loa andmisest keelduda muul käesolevas paragrahvis nimetatud alusel;

8) taotleja ei ole tasunud taotluse menetlemise riigilõivu või esitanud tasumise tagatist.

(2) Pädev asutus võib keelduda tuumaohutusloa andmisest, kui:

1) taotleja, tema aktsionäri nõukogu või juhatuse liikme, tegeliku kasusaaja või muu juriidilise isiku juhtimise üle valitsevat mõju omava isiku varasem tegevus, karistusandmed või muud usaldusväärsed andmed seoses majandus-, korruptsiooni-, rahapesu-, relva-, lõhkematerjali-, maksualaste või terrorismiga seotud süütegudega seavad kahtluse alla taotleja usaldusväärsuse või võime tagada tuumaohutus ja tuumajulgeolek;

2) taotleja omandi- või kontrollistruktuur ei ole läbipaistev või ei võimalda pädeval asutusel veenduda tuumakäitise üle tegelikku kontrolli omavate isikute usaldusväärsuses ja vastavuses käesoleva seaduse nõuetele.

**§ 29. Tuumaohutusloa muutmine**

(1) Tuumaohutusloa muutmiseks esitab loa omaja pädevale asutusele taotluse.

(2) Pädev asutus hindab loa muutmise taotluse alusel kavandatava muudatuse ulatust ja mõju. Kui kavandatav muudatus on sellise ulatuse või mõjuga, et seda ei ole võimalik menetleda tuumaohutusloa muutmisena, võib pädev asutus kohustada loa omajat taotlema uut tuumaohutusluba.

(3) Pädev asutus võib muuta tuumaohutusluba, kui:

1) loa tingimuste või tuumakäitise ohutusaruande aluseks olnud tehnilised või ohutuslikud eeldused on muutunud viisil, mis oluliselt mõjutab loa tingimusi, kuid ei eelda loa peatamist;

2) tuumakäitise katsetuste või käitamise käigus saadud tulemused näitavad vajadust muuta loa tingimusi ohutuskriteeriumide täitmiseks;

3) loa omaja kavandab tegevuses või käitises muudatusi, mis mõjutavad oluliselt loa tingimusi või tuumakäitise ohutusaruande aluseid ning ei ole lahendatavad pädeva asutuse kooskõlastamisega;

4) tuumakäitise ümberehitamine, laiendamine või rekonstrueerimine toob kaasa tuumakäitise füüsilise, tehnilise või funktsionaalse iseloomu muutuse, mis võib mõjutada tuumakäitise ohutust või tuumaohutusloa tingimusi.

(4) Tuumaohutusloa muutmisele kohaldatakse tuumaohutusloa andmisele sätestatud nõudeid ja korda ning loa muudatus toimetatakse kätte elektrooniliselt.

(5) Tuumaohutusloa muutmine otsustatakse avatud menetluseta:

1) kui loa muutmine ei suurenda keskkonna- ega kiirgusriski, loa muutmisel ei toimu keskkonnamõju hindamist või puudub muu oluline avalik huvi avatud menetluse läbiviimiseks;

2) kui menetluse kiirem läbiviimine on vajalik keskkonnaohu või hädaolukorra vältimiseks;

3) kui menetluse kiirem läbiviimine on vajalik, et ennetada elutähtsa teenuse katkemise ohtu.

**§ 30. Tuumaohutusloa kehtivuse peatamine ja kehtetuks tunnistamine**

(1) Pädev asutus peatab tuumaohutusloa kehtivuse, kui:

1) loa omaja takistab käesolevas seaduses sätestatud järelevalve tegemist;

2) tuumakäitise seisund, katsetuste tulemused või ilmnenud uued asjaolud ei võimalda pidada tegevuse jätkamist ohutuks.

(2) Loa peatamise otsus kehtib kuni peatamise aluseks olnud asjaolude kõrvaldamiseni ja pädeva asutuse otsuseni loa peatamise lõpetamise kohta.

(3) Pädev asutus tunnistab tuumaohutusloa kehtetuks, kui:

1. loa omaja ei suuda tagada tuumaohutust ning ohutusnõuete rikkumine ei ole kõrvaldatav või selle kõrvaldamine ei ole mõistliku aja jooksul võimalik;
2. ilmneb, et loa andmise aluseks olnud andmed või asjaolud on olnud olulisel määral väärad, puudulikud või varjatud ning tegelikud asjaolud ei võimalda tuumaohutust tagada;
3. loa omaja rikub korduvalt või olulisel määral loatingimusi, tuumaohutusnõudeid või pädeva asutuse ettekirjutusi;
4. loa omaja tegevus ohustab Eesti Vabariigi julgeolekut;
5. loa omaja loobub tegevusest või lõpetab käitise kasutamise.

(4) Tuumaohutusloa kehtivuse peatamisel või kehtetuks tunnistamisel ei kohaldata avatud menetlust.

**§ 31. Tuumaohutusloa kehtivuse peatamise või kehtetuks tunnistamise tagajärjed ja riigi õigus sekkuda**

(1) Tuumaohutusloa kehtivuse peatamise, kehtetuks tunnistamise või tühistamise korral on loa omaja kohustatud viivitamata rakendama pädeva asutuse määratud meetmeid tuumakäitise ohutu seisundi saavutamiseks ja säilitamiseks, sealhulgas vajaduse korral ohutuks seiskamiseks, kiirgusohutuse tagamiseks ja järelevalveks. Tuumamaterjali ja käitise süsteeme võib kasutada pädeva asutuse loal üksnes ulatuses ja tingimustel, mis on vältimatult vajalikud ohutuse tagamiseks.

(2) Kui loa omaja ei täida lõikes 1 sätestatud kohustust või kui loa omaja tegevusetus võib ohustada inimese, elu tervist, keskkonda, tuumaohutust või tuumajulgeolekut, rakendab pädev asutus asendustäitmist asendustäitmise ja sunniraha seaduses sätestatud korras.

§ 32. Tuumaohutusloa omaja kohustused tuumaohutuse tagamisel

(1) Asjakohase tuumaohutusloa omaja peab tagama tuumakäitise vastavuse tuumaohutusnõuetele.

(2) Tuumaohutusloa omaja on kohustatud rakendama juhtimissüsteemi, mis tagab loa saanud tegevuse vastavuse tuumaohutuse ja -julgeoleku nõuetele ning tuumakäitise sihipärase toimimise kogu tegevuse vältel.

(3) Tuumaohutusloa omaja peab tagama piisavate rahaliste vahendite ja töötajate olemasolu, et täita käesolevas seaduses sätestatud kohustused tuumakäitise tuumaohutuse tagamisel.

(4) Tuumaohutusloa omaja vastutus hõlmab ka vastutust töövõtjate tegevuse eest. Tuumaohutusloa omaja peab tagama töövõtjate ja töötajate piisava kvalifikatsiooni, koolituse ja töökogemuse tuumaohutuse seisukohast oluliste tegevuste jaoks.

(5) Tuumaohutusloa omaja on kohustatud viivitamata teavitama pädevat asutust kõigist tuumakäitise või tuumamaterjaliga seotud intsidentidest, sealhulgas ohutussüsteemide riketest, inimlikest eksimustest ja kõrvalekalletest tavapärasest käitamisest, mis võivad mõjutada tuuma- või kiirgusohutust.

(6) Tuumaohutusloa omaja peab tagama tuumaohutuse ja -julgeoleku seisukohast oluliste tegevuste, otsuste ja sündmuste, sealhulgas intsidentide ja nende käsitlemise, dokumenteerimise ning vastavate andmete säilitamise kogu tuumakäitise elukaare vältel ning tegevuse lõpetamisel andmed pädevale asutusele üle andma.

**§ 33. Dokumentide uuendamine ja kooskõlastamine, tegevuse kooskõlastamine ning muudatustest teavitamine**

(1) Tuumaohutusloa omaja peab taotlema pädeva asutuse kirjaliku kooskõlastuse tegevustele või dokumentide muutmisele, mis võivad mõjutada tuumaohutust, kuid ei too kaasa loa muutmise vajadust.

(2) Tuumaohutusloa omaja kooskõlastab pädeva asutusega:

1) töötajate määramise vastutavatele ametikohtadele;

2) tuumkütuse transpordi tuumakäitise territooriumile.

(3) Tuumaohutusloa omaja kooskõlastab pädeva asutusega järgmiste dokumentide muudatused:

1) katsetusprogrammi või selle ajakava muudatused, mis võivad mõjutada tuumakäitise süsteemide, konstruktsioonide ja komponentide testimist;

2) juhtimissüsteemi osas, mis puudutab ohutust tagavate protseduuride või juhtimise korralduse muudatusi;

3) tuumajäätmete käitluskava ja dekomissioneerimiskava muudatused;

4) hädaolukorra plaani ja turvaplaani muudatused;

5) korduva ohutushindamise ajakava või metoodika muudatused;

6) hoolduskava muudatused;

7) kiirgusseire kava muudatused.

(4) Tuumaohutusloa omaja peab ajakohastama:

1) hädaolukorra plaani ja turvaplaani vähemalt iga kahe aasta tagant;

2) tuumajäätmete käitluskava ja dekomissioneerimiskava vähemalt iga kolme aasta tagant, kui tuumaohutusloaga või käesolevas seaduses ei ole sätestatud teisiti.

(5) Kooskõlastamist nõudvaid tegevusi või dokumentide muudatusi on keelatud rakendada enne pädeva asutuse kirjaliku kooskõlastuse saamist.

(6) Pädev asutus annab kooskõlastuse või keeldub kooskõlastuse andmisest, arvestades tegevuse muudatusega kaasnevaid riske töötajatele, elanikele ja keskkonnale.

(7) Tuumaohutusloa omaja peab viivitamata kirjalikult teavitama pädevat asutust tegevuse või dokumendi muudatusest, mis ei mõjuta tuumakäitise käitamispiire ja -tingimusi, tuumakäitise ohutusaruande eeldusi ega loas sätestatud ohutusnõudeid ning mis ei too kaasa riski suurenemist, kuid mõjutavad tuumakäitise töökorraldust.

(8) Pädev asutus võib määrata muude oluliste tuumaohutusega seotud dokumentide, kui on nimetatud lõikes 3, muudatuste või tegevuste kooskõlastamise või teavitamise kohustuse asjakohases tuumaohutusloas, arvestades käesolevas paragrahvis sätestatut.

(9) Täpsustatud nõuded ja korra andmete ajakohastamisele, kooskõlastamis- ja teavitamiskohustusele kehtestab pädev asutus tuumaohutusloas.

**2. jagu**

**Tuumakäitise katsetamine ja käitamine**

**§ 34. Tuumakäitise katsetamine ja käitamine**

(1) Tuumakäitise katsetamine ja käitamine toimub pädeva asutuse vastava tuumaohutusloa alusel järgmiste üksteisele järgnevate etappidena:

1) tuumkütuseta katsetusetapp, mille käigus kontrollitakse tuumakäitise süsteemide, konstruktsioonide, komponentide ja protseduuride eesmärgipärast toimimist;

2) tuumkütusega katsetusetapp, mille käigus kontrollitakse tuumakäitise terviklikku töökindlust ja tööprotsessi, eesmärgiga välja selgitada tuumaenergia ohutu tootmise piirid;

3) korralise käitamise etapp, mille käigus tuumakäitis toodab tuumaenergiat eelnevates etappides määratletud käitamispiirangutel ja -tingimustel.

(2) Käesolevas jaos sätestatud lubade menetlusele kohaldatakse käeoleva peatüki 1. jaos sätestatut, arvestades käesolevas jaos sätestatud erisustega.

**§ 35. Tuumaohutusluba tuumakäitise katsetamiseks tuumkütuseta**

(1) Tuumaohutusluba tuumakäitise katsetamiseks tuumkütuseta (edaspidi *katsetamisluba*) annab õiguse alustada tuumakäitise konstruktsioonide, süsteemide ja komponentide katsetamist enne tuumkütuse laadimist tuumareaktorisse.

(2) Katsetamisluba kehtib kuni osalise käitamisloa andmiseni, kuid mitte kauem kui 12 kuud.

(3) Pädev asutus võib loa omaja põhjendatud taotluse alusel pikendada katsetamisloa kehtivust. Katsetamisloa kehtivuse pikendamise taotluse juurde tuleb loa omajal esitada:

1. katsetuste vahearuanne ja ajakohastatud ajakava;
2. ohutushinnang katsetuste käigus ilmnenud kõrvalekallete kohta;
3. täiendatud katsetusprogramm koos riskide maandamise meetmetega.

(4) Katsetamisluba antakse iga tuumakäitise kohta eraldi.

**§ 36. Tuumaohutusluba tuumakäitise katsetamiseks tuumkütusega või korraliseks käitamiseks**

(1) Tuumaohutusluba tuumakäitise katsetamiseks tuumkütusega või korraliseks käitamiseks (edaspidi *käitamisluba*) annab loa omajale õiguse katsetada või korraliselt käitada tuumakäitise ehitisi ja seadmeid käitamisloas määratud katsetus- ning käitamispiirides ja -tingimustel.

(2) Käitamisluba antakse iga tuumakäitise kohta eraldi.

**§ 37. Osaline käitamisluba tuumakäitise katsetamiseks tuumkütusega**

(1) Pädev asutus annab osalise käitamisloa tuumakäitise katsetamiseks tuumkütusega, kui katsetusloaga lubatud katsetuste tulemuse aruanne kinnitab, et käitis, selle konstruktsioonid, süsteemid ja komponendid on valmis tuumkütusega katsetusteks.

(2) Osaline käitamisluba kehtib kuni korralise käitamisloa andmiseni, kuid mitte kauem kui 18 kuud loa andmise päevast arvates.

(3) Pädev asutus võib loa omaja põhjendatud taotluse alusel pikendada osalise käitamisloa kehtivust kuni korralise käitamisloa andmiseni, kui katsetuste jätkamine on ohutusnõuete kohaselt lubatav ja vajalik.

(4) Osalise käitamisloa kehtivuse pikendamise taotluse juurde tuleb loa omajal esitada:

1) katsetuste vahearuanne ja ajakohastatud ajakava;

2) ohutushinnang katsetuste käigus ilmnenud kõrvalekallete kohta;

3) täiendatud katsetusprogramm koos riskide maandamise meetmetega.

**§ 38. Käitamisluba tuumakäitise korraliseks käitamiseks**

(1) Pädev asutus annab käitamisloa tuumakäitise korraliseks käitamiseks, kui on täidetud kõik järgmised eeldused:

1. tuumakäitise ohutusaruanne on katsetuste tulemuste põhjal ajakohastatud;
2. osalise käitamisloa alusel tehtud katsetused tuumkütusega on lõpetatud ning nende tulemused tõendavad käitise vastavust tuumakäitise ohutusaruandele;
3. katsetusaruanne tõendab, et kõik ohutusfunktsioonid ja -süsteemid toimivad kavandatud viisil;
4. katsetuste tulemuste põhjal tõendatud käitamispiirangud ja -tingimused vastavad tuumaohutuse nõuetele.

(2) Käitamisluba korraliseks käitamiseks kehtib kuni käitise dekomissioneerimisloa andmiseni, kuid mitte kauem tuumakäitise kavandatavast elukaarest.

**§ 39. Katsetamisloa ja käitamisloa taotluse andmekoosseis**

(1) Katsetamisloa taotlus peab sisaldama järgmisi andmeid ja dokumente:

1) katsetusprogramm, mis hõlmab nii tuumkütuseta kui ka tuumkütusega etappi ja mõlema etapi ajakava;

2) tuumakäitise ohutusaruanne, mis põhineb ehitusloa taotlemiseks esitatud tuumakäitise esialgsel ohutushinnangul ning sisaldab teavet ehitamise käigus tehtud muudatustest ning teavet tuumakäitise kavandatud katsetamise kohta vastavalt katsetusprogrammile;

3) käitises katsetatavate konstruktsioonide, süsteemide ja komponentide loetelu koos katsete eesmärgi ja peamiste parameetritega;

4) konstruktsioonide, süsteemide ja komponentide hoolduskava;

5) juhtimis- ja ohutussüsteemide kirjeldused ning nende kasutusjuhendid;

6) töökeskkonna ja kiirgusohutusmeetmete kirjeldus;

7) kiirgusseire kava;

8) lepingud tuumakäitise käitamiseks nõutava pädevusega juhtkonna ja vastutavate töötajatega või värbamisplaan ning kehtiv juhtimis- ja töökorralduse ning tööprotseduuride eeskiri;

9) töötajate taustakontrolli meetmed vastavalt käesoleva seaduse 11. peatüki 2. jaos kehtestatud nõuetele;

10) hädaolukorra plaan ja turvaplaan;

11) käitise töö ja ohutusalase teabe registreerimise ning aruandluse kord;

12) dekomissioneerimiskava.

(2) Käitamisloa taotlus peab sisaldama lisaks lõikes 1 nimetatule järgmisi andmeid ja dokumente:

1) katsetusaruanne tuumkütuseta või tuumkütusega katsetamise kohta vastavalt sellele, kas taotletakse osalist või korralist käitamisluba;

2) täiendatud tuumakäitise ohutusaruanne;

3) tuumkütuse käitlemise ja ladustamise korraldus;

4) tuumajäätmete käitluskava;

5) tuumamaterjali arvestuse ja kontrolli süsteemi kirjeldus;

6) riiklikusse dekomissioneerimis- ja lõppladustusfondi tehtavate sissemaksete ja kohustusliku tagatise olemasolu dokumentatsioon;

7) pädeva asutuse nõudmisel positiivse eelhinnangu eelduste kehtivuse kinnitus;

8) korduva ohutushindamise plaan ja ajakava;

9) pikaajalise käitamise plaan.

(3) Valdkonna eest vastutav minister kehtestab määrusega katsetamisloa, osalise käitamisloa ja korralise käitamisloa taotluste täpsustatud andmekoosseisud.

**§ 40. Katsetamisloa ja käitamisloa andmekoosseis**

(1) Katsetamisloas märgitakse või sellele lisatakse järgmised andmed, nõuded ja dokumendid:

1. lubatud katsetuste ulatus, liigid, läbiviimise tingimused ja ohutusmeetmed;
2. käitamise ohutusnõuded töötajatele ja juhtkonnale;
3. nõuded katsetuste dokumenteerimisele ja aruandlusele;
4. vajaduse korral tuumkütuse käitise territooriumile esmase transpordi, laadimise ja hoidmise nõuded;

5) katsetusprogramm;

6) muud tingimused, mis on vajalikud tuumakäitise ohutuse või julgeoleku tagamiseks.

(2) Käitamisloas märgitakse või sellele lisatakse järgmised andmed, nõuded ja dokumendid lisaks lõike 1 sätestatule:

1. tuumkütusega katsetamise tegevuste ulatus ja järjestus, kui taotletakse osalist käitamisluba;
2. tuumakäitise käitamistingimused ja -piirangud;
3. tuumkütuse käitlemise ja ladustamise nõuded;
4. tuumajäätmete käitlemise nõuded ja käitluskava;
5. füüsilise kaitse meetmed;
6. tuumakäitise dekomissioneerimiskava;
7. pädeva asutuse ohutusjärelevalve kava;
8. tegevuste ja dokumentide kooskõlastamise, aruandluse ja dokumenteerimise kord;
9. tuumamaterjali arvestuse ja kontrolli nõuded ning aruannete esitamise kord;
10. katsetusprogramm või katsetusaruanne vastavalt sellele, kas taotletakse osalist või korralist käitamisluba;
11. muud tingimused, mis on vajalikud tuumaohutuse ja -julgeoleku tagamiseks tuumakäitise tuumkütusega katsetamisel või korralisel käitamisel.

(3) Valdkonna eest vastutav minister kehtestab määrusega:

1) tuumakäitise katsetamise ja käitamise dokumenteerimise ning andmete pädevale asutusele esitamise ja aruandluse nõuded ja korra;

2) katsetamisloa, osalise käitamisloa ja korralise käitamisloa täpsustatud andmekoosseisud.

**§ 41. Käitamisloa andmisest keeldumine, kehtivuse peatamine ja kehtetuks tunnistamine**

(1) Pädev asutus võib keelduda käitamisloa andmisest kui loa omaja on rikkunud korduvalt või olulisel määral katsetamisloa või osalise käitamisloa tingimusi, tuumaohutusnõudeid või jätnud täitmata pädeva asutuse ettekirjutusi.

(2) Pädev asutus peatab käitamisloa kehtivuse täielikult või osaliselt, kui:

1. tuumakäitise konstruktsioonides, süsteemides või komponentides ilmneb ohutuse seisukohast oluline kõrvalekalle või rike;
2. katsetuste või käitamise käigus ilmneb ohutuse seisukohast oluline kõrvalekalle projekteeritud lahendusest või tuumakäitise ohutusaruande eeldustest;
3. loa omaja ei rakenda nõutud hädaolukorra lahendamise, julgeoleku, kiirgusohutuse või tuumamaterjali füüsilise kaitse meetmeid;
4. loa omaja juhtimissüsteem või juhtimise korraldus ei vasta nõuetele viisil, mis ei võimalda tagada ohutut käitamist.

(3) Käitamisloa kehtivuse peatamise ajal on käitamisloa omaja kohustatud viivitamata rakendama vajalikke meetmeid tuumakäitise ohutuse ja julgeoleku tagamiseks ning puuduste kõrvaldamiseks ning taastama tuumakäitise ohutus- ja füüsilise kaitse nõuetele vastava seisundi.

(4) Kui peatamise aluseks olnud asjaolu ei ole kõrvaldatud või ära langenud pädeva asutuse määratud tähtaja jooksul, võib pädev asutus käitamisloa kehtetuks tunnistada.

**§ 42. Tuumakäitise ohutusaruanne**

(1) Tuumakäitise ohutusaruanne on tulevase käitaja ja tuumaohutusloa omaja koostatud dokument, mis tõendab tuumakäitise ohutust.

(2) Tulevane käitaja ja tuumaohutusloa omaja peab esitama pädevale asutusele tuumakäitise ohutusaruande vastavalt loamenetluse etapile:

1. tuumakäitise esialgse ohutusaruande ehitusloa taotlemisel;
2. muudetud tuumakäitise ohutusaruande katsetamis- ja käitamisloa taotlemisel;

(3) Pädev asutus vaatab ohutusaruande läbi ja annab sellele hinnangu ehitusloa ja tuumaohutusloa menetluses. Positiivne hinnang on asjakohase loa andmise eeltingimuseks.

(4) Pädeval asutusel on õigus nõuda tuumakäitise ohutusaruande täiendamist või muutmist, kui see on vajalik tuumaohutuse tagamiseks, rahvusvahelistest lepingutest tulenevate kohustuste täitmiseks või valdkondlike teadusuuringute tulemustega arvestamiseks.

(5) Tuumakäitise ohutusaruande täpsustatud sisu ja muutmise nõuded kehtestab valdkonna eest vastutav minister määrusega.

**§ 43. Katsetusprogramm**

(1) Tuumakäitise või selle üksikute seadmete ja protsesside katsetamine ning testimine viiakse läbi asjakohases tuumaohutusloas sisalduva tuumakäitise katsetusprogrammi alusel.

(2) Katsetusprogramm hõlmab käitise konstruktsioonide, süsteemide ja komponentide töökindluse ja ohutuse kontrolli loogilises ja progresseeruvas järjekorras kuni käitise tervikliku toimimiseni, eesmärgiga tõendada, et ehitatud tuumakäitis vastab tuumakäitise ohutusaruandes kavandatud lahendusele.

(3) Pädeval asutusel on õigus nõuda tuumakäitise katsetusprogrammi täiendamist või muutmist, kui see on vajalik tuumaohutuse tagamiseks, rahvusvahelistest lepingutest tulenevate kohustuste täitmiseks või valdkondlike teadusuuringute tulemustega arvestamiseks.

(4) Nõuded tuumakäitise katsetusprogrammile ja katsetuste läbiviimisele kehtestab valdkonna eest vastutav minister.

**§ 44. Jäätmekäitluskohustus**

(1) Tuumaohutusloa omaja, kelle tegevuse tulemusena tekivad tuumajäätmed, on vastutav kõigi tuumajäätmete käitlemiseks vajalike tegevuste ettevalmistamise ja õigeaegse täitmise eest, sealhulgas seonduvate kulude katmise eest.

(2) Tuumajäätmete käitluskava kehtib kogu asjaomase tuumaohutusloa kehtivusaja jooksul ning loa omaja uuendab selle kava iga kolme aasta järel.

(3) Tuumajäätmete käitluskava sisaldab:

1) detailset ülevaadet eelmisel perioodil tekkinud jäätmekogustest ja nende käitlemiseks tehtud tegelikest kulutustest, kui jäätmekava uuendatakse;

2) detailset prognoosi järgmisel kolmeaastasel perioodil tekkivate jäätmekoguste ja nendega kaasnevate kulude kohta;

3) üldist prognoosi järgmise kuue aasta jäätmekoguste ja kulude kohta ning tervikvaadet jäätmete käitlemise etappidest ja kogumaksumusest, kaasa arvatud jäätmete lõppladustamine;

4) tehnoloogiliste lahenduste kirjeldust ja vastavust ohutusnõuetele;

5) tegevuste ajakava ja vajaliku infrastruktuuri kirjeldust ning finantseerimisallikate ülevaadet.

(4) Tuumajäätmete käitluskava esitamisel esitab loa omaja pädevale asutusele ka ajakohastatud dekomissioneerimiskava ning nendel kavadel põhineva ühise dekomissioneerimis- ja lõppladustuskulu prognoosi.

(5) Tuumajäätmete käitluskava täpsemad nõuded ja koosseisu kinnitab valdkonna eest vastutav minister määrusega.

**§ 45. Korduv ohutushindamine**

(1) Käitamisloa omaja peab korralise käitamise etapis tegema korduva ohutushindamise ja esitama selle kohta aruande vähemalt üks kord kümne aasta jooksul, kui käitamisloaga ei ole sätestatud teisiti.

(2) Pädeval asutusel on õigus sätestada käitamisloa tingimustes korduva ohutushindamise sagedus ja nõuded, arvestades käitise tüüpi, vanust ja muid riske.

(3) Korduval ohutushindamisel ja aruande koostamisel tuleb võtta arvesse:

1) käitise vananemisest tingitud mõjusid ja nende juhtimist;

2) käitamiskogemusi;

3) aja- ja asjakohaseid teadusuuringute tulemusi;

4) muudatusi kohalduvates õigusaktides;

5) rahvusvaheliste ohutusstandardite arengut;

6) muutusi riigi julgeolekukeskkonnas ja ohuhinnangutes;

7) muudatusi kliimatingimustes.

(4) Käitamisloa omaja peab kõrvaldama korduva ohutushindamise käigus tuvastatud puudused käitamisloa nõuete täitmisel. Selle kohustuse täitmata jätmise korral võib pädev asutus loa kehtivuse peatada või loa kehtetuks tunnistada.

(5) Käitamise ajal tehtava korduva ohutushindamise nõuded ja metoodika ning aruande andmekoosseisu kehtestab valdkonna eest vastutav minister määrusega.

**§ 46. Töötajate pädevus ja kvalifikatsiooninõuded**

(1) Tuumakäitise käitajal peab olema tuumakäitise elukaare kõigis etappides piisav arv pädevaid ja sobiva kvalifikatsiooniga töötajaid, kes tagavad tuumaohutuse ja -julgeoleku nõuete järjepideva täitmise.

(2) Tuumakäitise käitaja analüüsib süsteemselt ja dokumenteeritult tuumakäitise ohutuks käitamiseks vajalikku töötajate arvu, pädevust ja ülesannete jaotust ning hindab perioodiliselt, kas töötajate arv, pädevus ja sobivus on ohutuse seisukohast oluliste ülesannete täitmiseks piisavad.

(3) Tuumakäitise käitaja määrab tuumakäitise juhtimissüsteemis ohutuse tagamise eest vastutavad isikud, sealhulgas isikud, kes vastutavad käitise ohutuse, julgeoleku, juhtimise, protseduuride rakendamise, tuumaohutuse ja -julgeoleku kultuuri edendamise ning käitise ohutuse hindamise ja kontrolli korraldamise eest, ning kehtestab nende ülesanded, vastutusvaldkonnad ja asendamise reeglid. Vastutaval ametikohal võib töötada üksnes isik, kelle tööleasumine on kooskõlastatud pädeva asutusega vastavalt käesoleva seaduse alusel kehtestatud korras.

(4) Tuumakäitise käitaja tagab, et ohutuse seisukohalt olulisi ülesandeid täidab üksnes isik, kelle pädevus ja kvalifikatsioon on tõendatud ning vastab käesolevas seaduses ja selle alusel ning tuumakäitise käitaja kehtestatud nõuetele, sama nõue laieneb ka töövõtjatele.

(5) Tuumakäitise käitaja kehtestab:

1) töötajate juhendamise ja väljaõppekorralduse, mis põhineb oskus- ja tööjõuvajaduse analüüsil ja pikaajalisel prognoosil;

2) pädevuse ja kvalifikatsiooni arendamise ja hindamise nõuded ja korra.

(6) Tuumakäitise käitaja peab enne personali arvu või struktuuri muutmist, kui see võib oluliselt mõjutada tuumakäitise ohutust, põhjendama muudatuse vajadust, ning pärast muudatuse rakendamist hindama ja dokumenteerima selle mõju ohutusele.

(7) Tuumakäitise käitaja peab tagama tuumakäitise töötajate vajalikud väljaõppe-, täiendõppe- ning pädevuse ja kvalifikatsiooni säilitamise koolitused, ning pädevust ja kvalifikatsiooni regulaarse hindamise vastavalt kehtestatud nõuetele.

(8) Vastutavate ja ohutuse seisukohast oluliste ametikohtade loetelu ning nendele ametikohtadele esitatavad kvalifikatsiooni- ja pädevusnõuded ning nende tõendamise korra, samuti töötajate väljaõppe, täiendõppe ja pädevuse hindamise nõuded kehtestab valdkonna eest vastutav minister määrusega.

**3. jagu**

**Tuumakäitise dekomissioneerimine**

**§ 47. Üldnõuded tuumakäitise dekomissioneerimisel ja selle järel**

(1) Tulevane käitaja või tuumaohutusloa omaja on kohustatud dekomissioneerimist kavandama kogu tuumakäitise elukaare jooksul ning tagama, et dekomissioneerimise ettevalmistamine, sealhulgas tehnilised lahendused ja rahastamine, oleksid ajakohased ja kooskõlas käitise tegeliku seisundiga.

(2) Tuumakäitise korralise käitamise lõpetamisel tuleb tuumakäitis tuumamaterjalist tühjendada, demonteerida ja ehitised lammutada ning tuumajäätmed ladustada või ümber töödelda nii, et käitise hoonetes ja kinnistu pinnases olevate radionukliidide sisaldus ei ületa kiirgusseaduse § 62 lõike 3 alusel valdkonna eest vastutava ministri määrusega sätestatud nõudeid.

(3) Pärast dekomissioneerimiseks antud tuumaohutusloa lõppemist või kehtetuks tunnistamist tuleb dekomissioneerimisega seotud dokumendid ja andmed, sealhulgas andmed tuumakäitise, radioaktiivsete jäätmete ja materjalide käitlemise, vabastamise ja lõppladustamise kohta ning muud tõendusmaterjalid anda säilitamiseks üle pädevale asutusele.

(4) Nõuded tuumakäitise dekomissioneerimise dokumenteerimisele, dokumentatsiooni säilitamisele ja andmete pädevale asutusele esitamise korra kehtestab valdkonna eest vastutav minister määrusega.

**§ 48. Lõplik dekomissioneerimiskava**

(1) Lõplik dekomissioneerimiskava peab sisaldama valitud dekomissioneerimisstrateegiat, tegevuste ajakava ja järjestust, jäätmekäitlus- ja rahastamisstrateegiat ning tuumakäitise asukoha kavandatud lõppseisundi saavutamise ja tõendamise viisi.

(2) Lõplikus dekomissioneerimiskavas peab arvestama algses dekomissioneerimiskavas tehtud muudatustega ja tuumakäitise kasutamise ajal selles tehtud ehituslike ja tehnoloogiliste muudatustega.

(3) Pädeval asutusel on õigus nõuda lõpliku dekomissioneerimiskava muutmist või täiendamist, kui see on vajalik tuumaohutuse tagamiseks, õigusaktides sätestatud nõuete täitmiseks või kui kava tuleb ajakohastada tuumakäitise seisundi, kavandatud tegevuste, rahastamise või keskkonnaseisundi muutumise tõttu.

(4) Lõpliku dekomissioneerimiskava andmekoosseisu kehtestab valdkonna eest vastutav minister määrusega.

**§ 49. Tuumaohutusluba tuumakäitise dekomissioneerimiseks**

(1) Tuumaohutusluba tuumakäitise dekomissioneerimiseks (edaspidi *dekomissioneerimisluba*) annab käitajale õiguse lõpetada tuumakäitise käitamine, eemaldada kasutatud tuumkütus tuumareaktorist, demonteerida tuumareaktor ja muud seadmed ning lammutada käitise ehitis.

(2) Käitamisloa omaja esitab tuumakäitise dekomissioneerimiseks pädevale asutusele taotluse ja lisab sellele lõpliku dekomissioneerimiskava ning ehitusprojekti ehitise lammutamiseks vastavalt ehitusseadustiku alusel sätestatud nõuetele.

(3) Pädev asutus annab dekomissioneerimisloa 12 kuu jooksul nõuetekohase taotluse esitamisest arvates, kui on täidetud järgmised eeldused:

1) dekomissioneerimiskava tõendab käitise ohutu ja nõuetekohase dekomissioneerimise;

2) dekomissioneerimis- ja lõppladustusfond või muud rahalised tagatised katavad kõik tööde tegemiseks vajalikud kulud;

3) loa taotlejal on tööde tegemiseks pädevad ja kvalifitseeritud töötajad või lepingud kvalifitseeritud alltöövõtjatega või mõlemad;

4) objekti ja tuumamaterjali füüsilise kaitse ja kiirgusohutuse korraldus vastab õigusaktides sätestatud nõuetele;

5) esitatud on keskkonnaseirekava;

6) ehitusprojekt ehitise lammutamiseks vastab ehitusseadustiku alusel kehtestatud nõuetele.

(4) Dekomissioneerimisloas määratakse:

1) tööde ajakava ja etapid;

2) kiirgus- ja tööohutuse nõuded;

3) radioaktiivsete jäätmete ja materjalide käitlemise kord;

4) objekti ja tuumamaterjali füüsilise kaitse nõuded;

5) tuumakäitise ehitise lammutamise nõuded vastavalt ehitusprojektile;

6) tööde lõpetamise ja aruandluse nõuded;

7) pädeva asutuse järelevalve tegemise kord;

8) muud käesoleva seaduse eesmärkide saavutamiseks ja dekomissioneerimise ohutuks ning nõuetekohaseks läbiviimiseks vajalikud tingimused.

(5) Dekomissioneerimisloa taotluse menetlusele kohaldatakse käesoleva peatüki 1. jagu arvestades käesolevas jaos sätestatud erisustega. Käesoleva paragrahvi lõike 4 punktis 5 sätestatud nõuded asendavad ehitusseadustiku kohase ehitusloa ehitise lammutamiseks.

(6) Pädev asutus võib peatada või tunnistada dekomissioneerimisloa kehtetuks, kui loatingimusi on oluliselt rikutud, tööde jätkamine ohustab töötajaid, elanikke või keskkonda või rahalised tagatised on ebapiisavad.

(7) Dekomissioneerimisloa kehtivus lõpeb pädeva asutuse otsusega, millega kinnitatakse, et kõik loatingimused on täidetud ja tuumakäitisega seotud maa-ala on vabastatud käesoleva seaduse ja kiirgusseaduse nõuete kohaldamisest.

(8) Dekomissioneerimisloa taotluse ja loa andmekoosseisu kehtestab valdkonna eest vastutav minister määrusega.

**§ 50. Tuumaohutusloa omaja kohustused dekomissioneerimisel**

Dekomissioneerimisloa omaja on kohustatud dekomissioneerimisel:

1) tagama ohutuse, turvalisuse ja keskkonnakaitse, sealhulgas töövõtjate tegevuse korral;

2) ajakohastama lõplikus dekomissioneerimiskavas ettenähtud tegevuste kohta ohutusaruande, hädaolukorra riskianalüüsi, hädaolukorra lahendamise plaani ja turvaplaani;

3) tagama kuni dekomissioneerimiseks antud tuumaohutusloa kehtetuks tunnistamiseni sellise juhtkonna ja kvalifitseeritud töötajate olemasolu, mis võimaldab ohutut ja nõuetekohast dekomissioneerimist vastavalt lõplikule dekomissioneerimiskavale, sealhulgas tagama juhtkonna ja vastutavate töötajate piisava väljaõppe;

4) tagama kõigi dekomissioneerimisega seotud kulude katmise käesolevas seaduses sätestatud korras.

**5. peatükk**

**Kiirgusohutus**

§ 51. Kiirgusohutuse nõuded

Tuumamaterjali, tuumakäitise ja tuumkütusetsükliga seotud tegevuste korral kohaldatakse järgmisi kiirgusseaduse sätteid:

1) kiirgusohutuse põhimõtteid vastavalt §-dele 21–23;

2) kiirgustegevuse tegija kohustusi vastavalt §-dele 32 ja 35;

3) 3. peatüki 3. jagu;

4) 7. peatükki.

**6. peatükk**

**Hädaolukorraks valmistumine ja tegevus hädaolukorras**

**§ 52. Tuumakäitise hädaolukorra riskianalüüs**

(1) Tuumakäitise hädaolukorra riskianalüüsi koostamine toimub hädaolukorra seaduses sätestatud korras, arvestades käesolevas seaduses sätestatud erisusi.

(2) Riskianalüüs vaadatakse üle ja seda täiendatakse vajaduse korral vähemalt iga kahe aasta järel või pärast olulisi muutusi ohutegurites või käitises.

(3) Valdkonna eest vastutav minister võib kehtestada määrusega täpsustatud nõuded tuumakäitise riskianalüüsile.

**§ 53. Tuumakäitise hädaolukorra lahendamise plaan** **ja õppused**

(1) Käitamisloa omajal peab olema hädaolukorra riskianalüüsile vastav tuumakäitise hädaolukorra lahendamise plaan, mis hõlmab vähemalt:

1) reageerimiskava eri tüüpi hädaolukordade korral kõigis töörežiimides;

2) töötajate väljaõpet ja õppusi;

3) hädaolukorrast vahetu teavitamise ja teabevahetuse protseduure;

4) vajalike ressursside, varude ja sekkumisvõime tagamist;

5) koostööd teiste asutuste ja rahvusvaheliste partneritega;

6) hädaolukorra planeerimistsooni määramist;

7) elanike kaitse- ja evakuatsioonimeetmeid;

8) tegevusi hädaolukorra lõpetamiseks;

9) vajaduse korral täiendavaid planeerimisalasid pikaajaliste kaitsemeetmete rakendamiseks;

10) hädaolukorra lahendamisele järgnevaid tegevusi;

11) tuumakäitise väliste mõjude, sealhulgas elanikkonnale, taristule ja keskkonnale avalduvate mõjude hindamist ning nende mõjude lahendamise korraldust koostöös pädeva asutuse ja teiste hädaolukorra lahendamisse kaasatud asutustega;

12) vajaduse korral sotsiaalpsühholoogilist tuge ja elanike nõustamist.

(2) Tuumakäitise hädaolukorra lahendamise plaan vaadatakse üle ja seda täiendatakse vajaduse korral vähemalt iga kahe aasta järel või pärast olulisi muutusi ohutegurites või käitises.

(3) Valdkonna eest vastutav minister võib määrusega sätestada täpsustatud nõuded tuumakäitise hädaolukorra lahendamise plaanile ja selle rakendamisele.

(4) Pädev asutus hindab koostöös teiste hädaolukorra lahendamisse kaasatud asutustega nende vastutusalasse kuuluvates küsimustes tuumakäitise hädaolukorra lahendamise plaani vastavust riskianalüüsile ning võib nõuda plaani muutmist või täiendamist, kui kavandatud meetmed ei taga piisavat tuumaohutust, kiirgusohutust või tuumajulgeolekut.

(5) Kui tuumakäitise vastu suunatud julgeolekuintsident ohustab või kahjustab tuumaohutust või kiirgusohutust, käsitatakse seda käesoleva seaduse tähenduses hädaolukorrana ning tuumakäitise hädaolukorra lahendamise plaani rakendatakse koostoimes tuumakäitise turvaplaaniga.

(6) Tuumakäitise hädaolukorra lahendamise plaani harjutamiseks ja kontrollimiseks korraldab käitamisloa omaja õppusi järgmiselt:

1) tuumakäitise sisese õppuse vähemalt üks kord aastas, millest teavitatakse Päästeametit vähemalt 90 tööpäeva enne selle toimumist;

2) koostööõppuse, mis on suunatud käitisevälisele reageerimisele ja tuumakäitise territooriumist väljapoole ulatuvatele tegevustele, vähemalt kord kolme aasta jooksul, millest teavitatakse Päästeametit vähemalt 180 päeva enne selle toimumist.

(7) Koostööõppused viiakse läbi koostöös Päästeameti ning teiste asjakohaste riigi- ja kohaliku omavalitsuse asutustega ning seal testitakse muu hulgas:

1) teabevahetust käitamisloa omaja ja hädaolukorra lahendamisse kaasatud asutuste vahel;

2) käitisevälise reageerimise korraldust;

3) elanikkonnakaitse meetmete rakendamist;

4) hädaolukorra lahendamisse kaasatud asutuste koordineeritud tegevust;

5) avalikkuse teavitamise ja kriisikommunikatsiooni toimimist;

6) tuumajulgeoleku ja füüsilise kaitsega seotud stsenaariumide, sealhulgas pahatahtliku tegevuse, sabotaaži, sisemise ohu ning hübriidohu ilmingute käsitlemist.

**§ 54. Tegevus hädaolukorras**

(1) Tuumaavarii või kiirgushädaolukord lahendatakse vastavalt hädaolukorra seadusele, arvestades kiirgusseaduses ja käesolevas seaduses sätestatut.

(2) Sekkumine tuumakäitises tekkinud avariikiirituse olukorras toimub kiirgusseaduse § 107 kohaselt.

(3) Pädeval asutusel on vajaduse korral õigus kaasata avariikiirituse olukorras sekkumiseks muid isikuid, kellel on sekkumiseks vajalikud erialased teadmised, vahendid ja võime ning loakohustusega tegevusala korral ka asjaomane tegevusluba.

(4) Kui tuumaavarii või kiirgushädaolukorra mõju ulatub tuumakäitise territooriumist väljapoole, juhib päästetöid, elanikkonnakaitse meetmete rakendamist ning käitiseväliste tagajärgede lahendamist Päästeamet vastavalt hädaolukorra seaduses sätestatud pädevusele.

**§ 55. Rahvusvaheline teavitamine ja koostöö kiirgushädaolukorra korral**

(1) Pädev asutus teavitab viivitamatult Euroopa Komisjoni ja neid Euroopa Liidu liikmesriike, keda see vahetult mõjutab, elanike kaitseks rakendatavatest meetmetest või selle kavandamisest, kui see on tingitud:

1) Eesti Vabariigi territooriumil toimunud tuumaavariist, millega kaasneb või tõenäoliselt kaasneb radioaktiivse aine pääs keskkonda;

2) Eesti Vabariigi territooriumil või mujal tavapärasest oluliselt erineva kiirgustaseme avastamisest, millega tõenäoliselt kaasneb tervisekahjustus;

3) muudest õnnetusjuhtumitest või tegevustest, mille tagajärjel pääseb või võib pääseda keskkonda olulises koguses radioaktiivset ainet.

(2) Käesoleva paragrahvi lõikes 1 sätestatud teates esitatakse Euroopa Liidu nõukogu otsuses 87/600/Euratom sätestatud korras nõutud ja asjakohane teave, et võimalik radioloogiline mõju liikmesriikides oleks võimalikult väike. Teabe esitamise järel esitab pädev asutus asjakohaste ajavahemike järel Euroopa Liidu nõukogu otsuses 87/600/Euratom sätestatud seiretulemused.

(3) Teistest Euroopa Liidu liikmesriikidest või Euroopa Komisjonilt saadud kiirgushädaolukorda puudutava teate korral pädev asutus:

1) rakendab viivitamatult käesolevast seadusest, kiirgusseadusest ning hädaolukorra seadusest tulenevad vajalikud meetmed elanike või keskkonna kaitseks;

2) teavitab viivitamatult Euroopa Komisjoni rakendatud meetmetest ja soovitustest, mis on antud pärast niisuguse teabe saamist;

3) teavitab Euroopa Komisjoni asjakohaste ajavahemike järel seiretulemustest toiduainete, söötade, joogivee ja keskkonna radioaktiivsuse tasemest.

(4) Pädev asutus teavitab tuumaavarii korral Rahvusvahelist Aatomienergiaagentuuri ja mõjutatud välisriike ning konsulteerib nende riikide pädevate asutustega vastavalt Eesti Vabariigi mitme- või kahepoolsetele välislepingutele.

(5) Pädev asutus pöördub vajaduse korral Rahvusvahelise Aatomienergiaagentuuri või välisriikide poole abi saamiseks ning korraldab vastavalt Eesti Vabariigi suhtes kehtivatele mitme- või kahepoolsetele välislepingutele abi andmiseks vajalike isikute ja seadmete vastuvõtu ning nendega seotud tegevuse.

7. peatükk

Tuumamaterjali ja -tehnoloogia transport, sisse-, välja- ja läbivedu

**§ 56. Tuumamaterjali ja –tehnoloogia transport, sisse-, välja- ja läbivedu**

(1) Tuumamaterjali veole kohaldatakse kiirgusseaduse § 68 lõike 1 punkti 2, § 41, § 70 ja § 701–704 sätteid ning käesoleva seaduse § 79.

(2) Tuumamaterjali või muu radioaktiivse materjali kontrolli süsteem on sätestatud nõukogu määruses (EÜ) nr 2021/821, millega kehtestatakse liidu kord kahesuguse kasutusega kaupade ekspordi, vahendamise, tehnilise abi, transiidi ja edasitoimetamise kontrollimiseks, ning strateegilise kauba seaduses.

(3) Kui tuuma- või muu radioaktiivne materjal liigitub käesoleva seaduse 8. peatükis nimetatud tuumajäätmeks, kohaldatakse selle veole käesoleva peatüki ning sisse-, välja- ja läbiveole ka käesoleva seaduse § 58 sätteid.

**8. peatükk**

**Tuumajäätmete ja kasutatud tuumkütuse käitlemine**

**§ 57. Tuumajäätmete käitlemise põhimõte ja üldnõuded**

(1) Tuumkütusetsükli tegevustes tekkivate tuumajäätmete radioaktiivsus ja maht hoitakse nii väiksena, kui see on mõistlikult saavutatav, piiramata tuumaenergia kasutamise üldpõhimõtete rakendamist.

(2) Tuumajäätmeid käideldakse vastavalt kiirgusseaduse §-des 58, 60, 61, 64 ja 66 ning § 56 lõike 2 ja § 64 lõike 4 alusel sätestatud nõuetele arvestades käesolevas seaduses sätestatud erisusi.

(3) Valdkonna eest vastutav minister kehtestab täpsustatud nõuded kasutatud tuumkütuse käitlemisele.

(4) Tuumajäätmete käitlemise kavandatud ja õiguslikult nõutav lõpp-punkt on tuumajäätmete lõppladustamine.

(5) Ladustamine, sealhulgas vaheladustamine, on lubatud üksnes ajutise meetmena kuni tuumajäätmete lõppladustamiseni ning see peab toimuma tingimustel ja ajaraamides, mis on kooskõlas lõppladustamise eesmärgiga.

(6) Tuumajäätmete määramata ajaks ladustamine ei ole lubatud ning tuumajäätmete käitlemisel tuleb vältida põhjendamatut koormust tulevastele põlvkondadele, eelistades pikaajalist ohutust lühiajalistele kaalutlustele.

**§ 58. Eestis tekitatud tuumajäätmete käitlemine**

(1) Eestis tekitatud tuumajäätmed tuleb käidelda, vaheladustada ja lõppladustada Eestis, välja arvatud lõigetes 2–3 sätestatud juhtudel.

(2) Tuumajäätmeid võib lõppladustada teises Euroopa Liidu liikmesriigis või kolmandas riigis, kui enne tuumajäätmete saatmist on Eesti ja sihtriigi vahel sõlmitud ja jõustunud leping lõppladustusrajatise kasutamiseks sihtriigis vastavalt Euroopa Komisjoni kehtestatud kriteeriumitele.

(3) Kasutatud tuumkütust võib teise riiki saata selle ümbertöötlemiseks tingimusel, et seda ei suunata lõppladustamisele.

(4) Tuumajäätmete väljavedu või ümbertöötlemine teises riigis on lubatud üksnes pädeva asutuse poolt heaks kiidetud ohutushinnangu alusel ja vastuvõtukriteeriumide täitmisel.

**§ 59. Väljaspool Eestit tekitatud tuumajäätmete käitlemine**

Väljaspool Eestit tekitatud tuumajäätmeid ei tohi käidelda, vaheladustada ega lõppladustada Eestis.

**§ 60. Tuumajäätmete sisse-, välja- ja läbivedu**

Tuumajäätmete sisse-, välja- ja läbiveole kohaldatakse kiirgusseaduse §-des 82–87 sätestatut ja § 83 lõike 2 alusel kehtestatud nõudeid.

**§ 61. Riiklik tuumajäätmete käitlemise tegevuskava**

(1) Radioaktiivsete jäätmete ja tuumajäätmete ohutu käitlemise ja lõppladustamise pikaajalised sihid, põhimõtted, mahud ning tegevuste ajakava ja maksumuse prognoos määratakse kiirgusohutuse riikliku arengukava lisana kehtestatud radioaktiivsete jäätmete käitlemise tegevuskavas või valdkonna arengukavas (edaspidi *riiklik jäätmekäitluskava*).

(2) Riiklikus jäätmekäitluskavas sätestatud tegevused rahastatakse järgmiselt:

1) tuumajäätmete käitlemisega seotud tegevused viiakse ellu käesolevas seaduses sätestatud dekomissioneerimis- ja lõppladustusfondi vahenditest;

2) muude radioaktiivsete jäätmete käitlemist rahastatakse dekomissioneerimis- ja lõppladustusfondi välisest allikatest vastavalt asjakohastele õigusaktidele.

(3) Riikliku jäätmekäitluskava koostamisse ja muutmisesse kaasatakse asjaomased asutused ja avalikkus vastavalt Vabariigi Valitsuse reglemendile.

**§ 62. Vastutus tuumajäätmete käitlemise ja lõppladustamise eest**

(1) Tuumajäätmete lõppladustamise korraldamise eest vastutab riik valdkonna eest vastutava ministeeriumi, ministri määratud riigiasutuse või riigi osalusega juriidilise isiku kaudu.

(2) Riiklikus jäätmekäitluskavas sätestatud juhtudel võib Vabariigi Valitsus delegeerida korraldusega käesoleva paragrahvi lõikes 1 nimetatud vastutuse tuumaohutusloa omajale loa omaja põhjendatud taotluse alusel. Sellisel juhul kaetakse tuumajäätmete lõppladustamise kulud dekomissioneerimis- ja lõppladustusfondist ning pärast tuumajäätmete lõppladustuspaiga sulgemist läheb vastutus ja järelevalve kohustus üle riigile.

(3) Käesoleva paragrahvi lõikes 2 nimetatud delegeerimisel jääb riigile ülimuslik vastutus tuumajäätmete pikaajalise ohutuse tagamise eest ning kohustus täita rahvusvahelistest konventsioonidest tulenevaid nõudeid.

**§ 63. Tuumaohutuse nõuete täitmisest vabastamine**

(1) Tuumajäätmeid võib ringlusse võtta, taaskasutada ja kõrvaldada vastavalt jäätmeseaduses sätestatule, kui radioaktiivsete ainete sisaldus tuumajäätmetes ei ületa kiirgusseaduse § 62 lõike 3 alusel kehtestatud vabastamistasemeid.

(2) Käesoleva paragrahvi lõikes 1 sätestatud otsuse võib pädev asutus teha tuumaohutusloa omaja põhjendatud taotluse alusel.

(3) Tuumajäätmete tuumaohutuse nõuetest vabastamise taotluse menetlemisele kohaldatakse kiirgusseaduse § 62 ning selle alusel kehtestatud vabastamise, ringlusse võtmise ja taaskasutamise nõudeid.

**§ 64. Tuumajäätmete käitlemise kohustuse üleandmine**

Tuumajäätmete käitlemise kohustuse võib teisele tuumaohutusluba või kiirgustegevusluba omavale isikule osaliselt või täielikult üle anda üksnes pädevale asutusele esitatud kirjaliku taotluse alusel. Pädev asutus rahuldab taotluse kui taotluses on tõendatud, et vastuvõttev isik suudab täita üleantavat kohustust vähemalt samaväärselt senisele loa omajale kehtestatud nõuetega ning üleandmiseks on täidetud kõik vajalikud õiguslikud ja tehnilised eeldused, et tagada vastutuse vahetu ja ohutu üleminek.

**§ 65. Tuumajäätmete võtmine riigi valdusesse**

(1) Kui tuumajäätmete käitlemise nõude oluline rikkumine seab ohtu inimese elu, tervise või keskkonna ning ohtu ei ole võimalik leebema meetmega kõrvaldada, on riigil või riigi osalusega juriidilisel isikul õigus võtta tuumajäätmed oma valdusesse vajaliku nõuetekohase käitlemistoimingu teostamiseks.

(2) Tuumajäätmete riigi valdusesse võtmise otsustab Vabariigi Valitsus pädeva asutuse ettepanekul, määrates kindlaks ülevõtmise ulatuse ja tähtaja.

(3) Tuumajäätmete riigi valdusesse võtmise ja sellele järgneva käitlemisega seotud kulud tasub tuumajäätmete käitlemise kohustusega isik asendustäitmise korras. Kui isik on maksejõuetu, kaetakse kulud riiklikust dekomissioneerimis- ja lõppladustusfondist.

(4) Tuumajäätmete riigi valdusesse võtmine ei vabasta käitlemiskohustusega isikut käesolevast seadusest tulenevast vastutusest.

**§ 66. Tuumajäätmete käitlemise kohustuse lõppemine**

(1) Pädev asutus otsustab tuumkütusetsükli tegevustest tekkivate tuumajäätmete käitlemise kohustuse lõppemise, kui:

1) tuumajäätmete käitlemise kohustus on antud üle vastavalt käesoleva seaduse §-le 64 või

2) tuumajäätmed on antud üle heakskiidetud viisil püsivalt teisele riigile vastavalt käesoleva seaduse § 58 lõikele 2.

(2) Tuumaohutusloa omaja vastutus tuumajäätmete käitlemise eest lõpeb, kui tuumajäätmete lõppladustamine ja tuumakäitise dekomissioneerimine on lõpetatud vastavalt käesoleva seaduse §-le 67 ning § 49 lõikele 7 ning tuumaohutusloa omaja on tasunud dekomissioneerimis- ja lõppladustusfondi kõik ettenähtud maksed.

**§ 67. Tuumajäätmete lõppladustamine**

(1) Tuumajäätmed loetakse lõppladustatuks, kui need on paigutatud asjakohast tegevusluba omavasse lõppladustuskohta väljavõtmise kavatsuseta ning pädev asutus on kinnitanud nende paigutamise vastavust loa tingimustele.

(2) Tuumajäätmete lõppladustamise ajal on pädeval asutusel õigus vajaduse korral tuumajäätmete lõppladustuskohas rakendada meetmeid tuumajäätmete ohutuse kontrolliks ja seireks.

**9. peatükk**

**Kiirgus- ja tuumaohutusalase tegevusega seotud tasud ja maksed**

**1. jagu**

**Järelevalvetasud**

**§ 68. Ehitusaegse järelevalve tasu**

Ehitusaegse järelevalvetoimingu tasu (edaspidi *ehituse järelevalvetasu*) on tulevase käitaja avalik-õiguslik rahaline kohustus, millega kaetakse üksnes pädeva asutuse kulud, mis on otseselt vajalikud tuumakäitise ehitamise tuumaohutuse kontrollimise järelevalvetoimingute ja nendega seotud tegevuste finantseerimiseks ja milleks on:

1) järelevalveametnike tööjõu kogukulu 20 % ulatuses;

2) ekspertide, sealhulgas välisekspertide ja auditeerijate tööjõu kogukulu;

3) laborite ekspertiiside kulud.

**§ 69. Tuumaohutuse järelevalvetasu**

(1) Tuumaohutuse järelevalvetasu on tuumaohutusloa omaja avalik-õiguslik rahaline kohustus, mille eesmärk on finantseerida käesolevas seaduses sätestatud riiklikku ja rahvusvahelist järelevalvet, ja mis on otseselt seotud tuumaohutuse tagamisega.

(2) Tuumaohutuse järelevalvetasuga kaetakse üksnes kulu, mis on otseselt vajalik käesoleva seaduse ja selle alusel kehtestatud õigusaktide täitmise üle järelevalvetoimingute ja nendega seotud tegevuste finantseerimiseks ning milleks on:

1) järelevalveametnike tööjõu kogukulu 20 % ulatuses;

2) ekspertide, sealhulgas välisekspertide ja auditeerijate töötasu;

3) laborite ekspertiiside kulud.

**§ 70. Järelevalvetasude maksmise kord ja ülemmäär**

(1) Ehituse ja tuumaohutuse järelevalvetasu (edaspidi: *järelevalvetasu* või *järelevalvetasud*) maksab tulevane käitaja või tuumaohutusloa omaja ning see laekub riigieelarvesse.

(2) Pädev asutus teeb järelevalvetasu maksmise kohta ettekirjutuse, lähtudes käesoleva paragrahvi lõike 6 alusel kehtestatud metoodikast.

(3) Ehituse järelevalvetasu ülemmäär on 160 000 eurot kahe kuu arvestuses ning 960 000 eurot aastas.

(4) Tuumaohutuse järelevalvetasu ülemmäär on 160 000 eurot kahe kuu arvestuses ning 960 000 eurot aastas.

(5) Järelevalvetasude arvestamise metoodika ja tasumise korra ning järelevalvetasudega rahastatavate järelevalvetoimingute loetelu kehtestab valdkonna eest vastutav minister määrusega pädeva asutuse ettepanekul.

**§ 71. Järelevalvetasude maksmata jätmise tagajärg**

(1) Kui tulevane käitaja või tuumaohutusloa omaja ei tasu ehituse järelevalvetasu või järelevalvetasu määratud tähtpäevaks, teeb pädev asutus ettekirjutuse tasu maksmise kohustamiseks määrates tasumiseks uue tähtaja.

(2) Käesoleva paragrahvi lõikes 1 nimetatud ettekirjutus on täitedokument täitemenetluse seadustiku § 2 lõike 1 punkti 21 tähenduses ja see pööratakse sundtäitmisele, kui käitaja ei maksa järelevalvetasu selle ettekirjutusega määratud tähtpäevaks.

**2. jagu**

**Dekomissioneerimis- ja lõppladustusreserv ning riiklik fond**

**§ 72. Dekomissioneerimis- ja lõppladustusreserv ning riiklik dekomissioneerimis- ja lõppladustusfond**

(1) Tuumakäitise käitaja on kohustatud moodustama rahalise reservi, mis peab katma tuumakäitise dekomissioneerimise ja radioaktiivsete jäätmete lõppladustamise kulu (edaspidi *dekomissioneerimis- ja lõppladustusreserv*).

(2) Dekomissioneerimis- ja lõppladustusreservi vahendeid hoitakse riiklikus dekomissioneerimis- ja lõppladustusfondis. Iga tuumakäitise kohta moodustatakse eraldi fond.

(3) Dekomissioneerimis- ja lõppladustusreservi vajaliku suuruse määramisel lähtutakse käesolevas seaduses sätestatud tuumakäitise käitamise, dekomissioneerimise ning tuumajäätmete ladustamise aluspõhimõtetest ning eesmärgist tagada, et käesoleva paragrahvi lõikes 4 nimetatud kulude katmiseks oleks dekomissioneerimise alustamise ajaks riiklikus dekomissioneerimis- ja lõppladustusfondis piisavad vahendid. Dekomissioneerimis- ja lõppladustusreservi esialgse sissemakse ning selle järkjärgulise kogumise põhimõtted iga tuumakäitise eeldatava kasutusaja kohta määrab pädev asutus tuumaohutusloa tingimustes.

(4) Dekomissioneerimis- ja lõppladustusreservi summa peab katma:

1) tuumakäitise ohutustamise kulu;

2) tuumakäitise käitamisel tekkinud kasutatud tuumkütuse, kasutusest kõrvaldatud kiirgusallikate või radioaktiivsete jäätmete ohutustamise kulu;

3) tuumakäitise kasutusaja ja dekomissioneerimise vältel tekkinud kasutatud tuumkütuse või tuumajäätmete lõppladustamise kulu;

4) tuumaohutusloa omaja kulu teadus- ja arendustegevusele, mis on seotud käesoleva lõike punktides 1, 2 ja 3 sätestatud eesmärkidega;

5) käesoleva lõike punktides 1–3 nimetatud tegevuste riikliku järelevalve kulu;

6) riikliku dekomissioneerimis- ja lõppladustusfondi haldamise kulu.

(5) Tuumaohutusloa omaja esitab tuumajäätmete käitluskava ja dekomissioneerimiskava osana käesoleva paragrahvi lõike 4 punkides 1–4 nimetatud kulu suuruse detailse hinnangu (edaspidi *dekomissioneerimis- ja jäätmekäitluskulu prognoos*).

(6) Pädev asutus kontrollib käesoleva paragrahvi lõikes 5 nimetatud hinnangut vähemalt tuumaohutusloa taotlemisel, dekomissioneerimiskava ning tuumajäätmete käitluskava ajakohastamisel ja muutmisel. Pädev asutus võib nimetatud hinnangut kontrollida igal ajal omal algatusel. Kui pädev asutus tuvastab kontrolli käigus, et dekomissioneerimis- ja lõppladustusreservi planeeritav suurus ei kata punktis 5 nimetatud kulusid, teeb pädev asutus ettekirjutuse hinnangu muutmiseks.

(7) Pädev asutus sätestab tuumaohutusloa tingimustes riiklikusse dekomissioneerimis- ja lõppladustusfondi tehtavate sissemaksete suuruse lähtudes lõikes 5 nimetatud hinnangust.

(8) Dekomissioneerimis- ja jäätmekäitluskulu prognoosi esitamise vormi kehtestab valdkonna eest vastutav minister määrusega osana käesoleva paragrahvi lõikes 10 sätestatud metoodikast.

(9) Dekomissioneerimis- ja lõppladustusfondi valitsemise ja vara investeerimise korra, fondihalduri ning tema ülesanded kehtestab Vabariigi Valitsus määrusega, tagades vahendite eraldatuse, sihtotstarbelise kasutamise ja piisavuse lõikes 4 nimetatud kulude katmiseks.

(10) Dekomissioneerimis- ja lõppladustusreservi minimaalse vajaliku suuruse hindamise metoodika, riikliku dekomissioneerimis- ja lõppladustusfondi sissemaksete ja sellest väljamaksete tegemise ning riikliku dekomissioneerimis- ja lõppladustusfondi sissemaksete ja väljamaksete tegemise täpsemad tingimused ja korra kehtestab valdkonna eest vastutav minister määrusega.

**3. jagu**

**Kohaliku omavalitsuse ja kohalike elanike kaasamine ning tuumajaamaga seotud kohaliku kasu tasu**

**§ 73. Kohaliku omavalitsuse ja kohalike elanike kaasamine**

Tuumajaama ehitus- või tuumaohutusloa omaja teeb pidevat ja läbipaistvat koostööd tuumajaama asukohajärgse kohaliku omavalitsuse ning kohalike elanikega, tagamaks nende õigeaegse ning piisava informeerituse ning võimaluse esitada seisukohti ja ettepanekuid.

**§ 74. Tuumajaamaga seotud kohaliku kasu tasu** **suurus ja maksmise alused**

(1) Tuumajaamaga seotud kohaliku kasu tasu on tasu, mida maksab tuumajaama tuumakäitise ehitus- ja tuumaohutusloa omaja tuumajaama asukohajärgse kohaliku omavalitsuse üksuse eelarvesse.

(2) Tuumajaamaga seotud kohaliku kasu tasu makstakse alates tuumajaama tuumakäitise ehituse alustamise teatise esitamise päevast kuni dekomissioneerimiseks väljastatud tuumaohutusloa kehtivuse lõppemiseni.

(3) Tuumajaamaga seotud kohaliku kasu tasu suurus alates tuumajaama tuumakäitise ehituse alustamise teatise esitamise päevast kuni elektrienergia tootmise alustamisele eelneva päevani ning dekomissioneerimise ajal on 262,80 eurot tuumajaama tuumakäitise elektrilise nimivõimsuse iga megavati kohta aastas.

(4) Tuumajaamaga seotud kohaliku kasu tasu suurus tuumajaama tuumakäitise käitamise ajal on 0,5 protsenti eelneva kalendriaasta Eesti hinnapiirkonna järgmise päeva turu elektrienergia aritmeetilisest keskmisest börsihinnast iga toodetud elektrienergia megavatt-tunni kohta.

(5) Tootmise alustamise päevaks loetakse päeva, millal tuumajaama tuumakäitis annab elektrienergiat esimest korda võrku, otseliini või salvestusseadmesse.

(6) Käesoleva paragrahvi alusel kohaliku omavalitsuse üksuse eelarvesse laekunud kohaliku kasu tasust maksab kohaliku omavalitsuse üksus 50 protsenti vähemalt üks kord aastas võrdselt eluruumi omanikele eluruumi kohta, kui eluruum vastab taotlemise aastale eelneva kalendriaasta 1. jaanuari seisuga järgmistele nõuetele:

1) eluruum on füüsilise isiku omandis;

2) eluruum on omaniku rahvastikuregistrijärgne elukoht;

3) eluruum asub tuumajaama hädaolukorra planeerimistsoonis või kuni kahe kilomeetri kaugusel tuumajaama kinnistu piirist.

(7) Kui eluruum on isikute kaas- või ühisomandis ja nad esitavad taotlused eraldiseisvalt, siis kohaliku omavalitsuse üksus maksab nõuetekohase taotluse esitanud kaas- või ühisomanikele käesoleva paragrahvi lõikes 6 nimetatud tasu võrdsetes osades eluruumi kohta arvestatud tasust.

(8) Eluruum loetakse lõikes 6 sätestatud nõuetele vastavaks, kui vähemalt osa kinnistust, millel eluruum asub, jääb tuumajaama hädaolukorra planeerimistsooni või kuni kahe kilomeetri kaugusele tuumajaama kinnistu piirist.

(9) Kohaliku omavalitsuse üksus maksab käesoleva paragrahvi lõikes 6 nimetatud tasu ka teise kohaliku omavalitsuse üksuse territooriumil asuva eluruumi omanikule, kui eluruum vastab lõikes 6 sätestatud nõuetele.

(10) Tuumajaamaga seotud kohaliku kasu tasu tasumise ja jaotamise täpsemad tingimused ning korra kehtestab kohaliku omavalitsuse üksuse volikogu määrusega.

**10. peatükk**

**Tuumakontrollimeetmed**

**§ 75. Terminid**

(1) Tuumamaterjali ala tähendab ala komisjoni määruse (Euratom) 2025/974, mis käsitleb Euratomi kaitsemeetmete kohaldamist, artikli 2 punkti 24 mõistes.

(2) Tuumamaterjali ala esindaja on isik, kes on töö- või teenistussuhtes käesoleva paragrahvi lõike 3 tähenduses nimetatud käitajaga, ning määratud vastutama tuumamaterjali aruandluse eest riigisiseselt ja rahvusvaheliselt komisjoni määruse (Euratom) 2025/974, mis käsitleb Euratomi kaitsemeetmete kohaldamist, artikli 2 punkti 26 tähenduses ja kooskõlas artikli 6 lõikega 1.

(3) Käitaja on määratletud komisjoni määruse (Euratom) 2025/974, mis käsitleb Euratomi kaitsemeetmete kohaldamist, artikli 2 punktis 34.

(4) Rajatis on määratletud komisjoni määruse (Euratom) 2025/974, mis käsitleb Euratomi kaitsemeetmete kohaldamist, artikli 2 punktis 27.

(5) Materjalibilansi ala on määratletud komisjoni määruse (Euratom) 2025/974, mis käsitleb Euratomi kaitsemeetmete kohaldamist, artikli 2 punktis 17.

**§ 76. Tuumamaterjali omava isiku kohustused**

(1) Tuumamaterjali omav isik on kohustatud:

1. määrama tuumamaterjali ala esindaja;
2. tagama tuumamaterjali aruandlusprotsessi kehtestamise ja järgimise;
3. korraldama käesoleva seaduse alusel kehtestatud korras tuumamaterjali arvestuse pidamise ja inventuuri tegemise;
4. säilitama tuumamaterjali andmeid kuni see asub rajatises ja vähemalt viis aastat pärast seda, kui tuumamaterjal on rajatisest eemaldatud, kui ei ole kokku lepitud teisiti;
5. viivitamata teavitama pädevat asutust igast tuumamaterjali koguse muudatusest;
6. viivitamata teavitama pädevat asutust tuumamaterjali kadumisest;
7. tagama tuumamaterjali füüsilise kaitse vastavalt käesoleva seaduse alusel kehtestatud nõuetele;
8. teavitama pädevat asutust eelnevalt tuumamaterjali veost, väljaveost, sisseveost ja vastuvõtust;
9. täitma muid komisjoni määruses (Euratom) 2025/974, mis käsitleb Euratomi kaitsemeetmete kohaldamist, sätestatud arvestus-, aruandlus- ja teavituskohustusi.

(2) Tuumamaterjali arvestuse korraldamise nõuded, andmete loetelu, inventeerimise ja aruandluse esitamise korra ning tähtajad andmete esitamiseks pädevale asutusele kehtestab valdkonna eest vastutav minister määrusega.

**§ 77. Tuumamaterjali riiklik register**

(1) Tuumamaterjali arvestuse pidamiseks peetakse riigi infosüsteemi kuuluvat registrit, mille eesmärk on tagada tuumamaterjali käitlemise läbipaistvus, jälgitavus ja riiklik kontroll ning võimaldada tuumakontrollimeetmete rakendamist.

(2) Tuumamaterjali registri vastutav töötleja on Tarbijakaitse ja Tehnilise Järelevalve Amet.

(3) Tuumamaterjali registris töödeldakse järgmisi andmeid:

1) käitaja ärinimi, registrikood ja kontaktandmed;

2) tuumamaterjali ala esindaja nimi ja kontaktandmed, kui need erinevad punktis 1 nimetatud kontaktandmetest;

3) tuumamaterjali kogus, liik, esinemiskuju, koostis ja asukoht;

4) tuumamaterjali arvestuses kajastuvate koguste erinevuste ja kadude andmed;

5) muud tuumamaterjali kasutamise, liikumise ja käitlemisega seotud andmed.

(4) Käesoleva paragrahvi lõikes 3 ja lõike 7 alusel kehtestatud põhimääruses nimetatud andmeid tuleb tuumamaterjali registris säilitada seni, kuni tuumamaterjal asub rajatises, ning vähemalt 30 aastat pärast seda, kui tuumamaterjal on rajatisest eemaldatud või kuni rahvusvaheliste kaitsemeetmete kohustuste lõppemiseni, kui see on pikem. Pädeva asutuse juht võib tähtaega pikendada viie aasta kaupa, kui esineb andmete säilitamise põhjus.

(5) Tuumamaterjali riikliku registri andmetele võimaldatakse juurdepääs järgmistele isikutele ja asutustele:

1)  tuumamaterjali arvestuse ja kontrolli üle järelevalve teostajale;

2)  käitajale ja tuumamaterjali ala esindajale teda puudutavate andmete osas;

3) teistele riigi- ja valitsusasutustele nende põhimäärusest ja asjakohastest seadustest tulenevate volituste piires põhjendatud taotluse alusel.

(6) Tuumamaterjali registri põhimääruse kehtestab valdkonna eest vastutav minister määrusega, milles sätestatakse:

1. vastutava töötleja ülesanded;
2. registri täpsustatud andmekoosseis;
3. andmeandjad ja registrile esitatavate andmete koosseis;
4. andmete säilitamise täpsemad tähtajad;
5. andmete töötlemise, juurdepääsu andmise kord;

6) muud korralduslikud küsimused.

**§ 78. Rahvusvahelised inspektsioonid**

(1) Rahvusvaheliste organisatsioonide esindajatel (edaspidi *välisinspektorid*), kellele asjaomane organisatsioon on andnud õiguse kontrollida Eesti Vabariigi suhtes jõustunud tuumakontrollimeetmeid käsitlevate välislepingute tingimuste täitmist, on õigus vastavalt Austria Vabariigi, Belgia Kuningriigi, Hispaania Kuningriigi, Madalmaade Kuningriigi, Iirimaa, Itaalia Vabariigi, Kreeka Vabariigi, Luksemburgi Suurhertsogiriigi, Portugali Vabariigi, Rootsi Kuningriigi, Saksamaa Liitvabariigi, Soome Vabariigi, Taani Kuningriigi, Euroopa Aatomienergiaühenduse ja Rahvusvahelise Aatomienergiaagentuuri vahelise tuumarelva leviku tõkestamise lepingu III artikli lõigete 1 ja 4 rakendamise kokkuleppe lisaprotokollis kehtestatud nõuetele (edaspidi *lisaprotokoll*):

1) siseneda oma ülesannete täitmiseks tuumamaterjali alale, mis kuuluvad vastava välislepingu kohaldamisalasse;

2) saada oma ülesannete täitmiseks vajalikke andmeid ja dokumente või seda võimaldavat juurdepääsu neile;

3) võtta oma ülesannete täitmiseks vajalikke proove ja teha mõõtmisi, teha või tellida ekspertiise ning jäädvustada olukorda pilti ja heli salvestava seadmega.

(2) Vastavalt lisaprotokollile on pädeval asutusel õigus saata välisinspektoreid käesoleva paragrahvi lõikes 1 nimetatud tegevuste puhul.

(3) Lepingust või seadusest tulenevad kohustused, mis piiravad juurdepääsu ehitisele või andmete avaldamisele, ei kohaldu ulatuses, mis on vajalik tuumakontrollimeetmete rakendamiseks või nende üle kontrolli tegemiseks.

(4) Tuumamaterjali omav isik on kohustatud lubama välisinspektoritele juurdepääsu materjalibilansi alale, käitamisega seotud andmetele ja dokumentidele, võtta proove ja teha mõõtmisi välislepingust tulenevate ja käesolevas seaduses sätestatud kohustuste täitmiseks.

(5) Riigi esindaja lisaprotokolli artikli 10 tähenduses on pädev asutus, keda teavitatakse lisaprotokolli alusel tehtud toimingutest, sealhulgas tuvastatud probleemidest või vastuoludest, probleemide ja vastuolude lahendamise tulemustest ning kord aastas järeldustest, mis on tehtud lisaprotokollikohaste toimingute põhjal.

**§ 79. Välisinspektori tegutsemise kooskõlastamine ning juurdepääsu tagamine rajatisele ja teabele**

(1) Välisinspektorina ei või Eesti Vabariigi territooriumil tegutseda isik, kelle suhtes on Eesti Vabariigi julgeolekuasutustel põhjendatud kahtlus, et tema tegevus võib ohustada Eesti Vabariigi või rahvusvahelist julgeolekut või tuua kaasa tuumakäitise või tuumamaterjali suhtes kehtivate tuumakontrolli- või julgeolekumeetmete nõuete rikkumise.

(2) Pädev asutus korraldab välisinspektori nimetamise kooskõlastamise ning esitab vajaduse korral vastuväite välisinspektori nimetamise suhtes. Pädev asutus küsib enne kooskõlastuse andmist asjassepuutuvatelt asutustelt seisukoha käesoleva seaduse §-s 12 sätestatud korras.

(3) Pädeva asutuse kooskõlastuse alusel tagatakse välisinspektorile juurdepääs rajatisele ja teabele ulatuses, mis on vajalik tuumakontrollimeetmete rakendamise kontrolliks, kooskõlas välislepingust tulenevate nõuetega.

(4) Pädev asutus korraldab välisinspektorite nimetamisega seotud teabevahetuse ning edastab rahvusvahelisele organisatsioonile rahvusvahelise lepingu kohaselt vajalikud andmed ja teated, sealhulgas vajaduse korral vastuväite välisinspektori nimetamise kohta.

**§** **80. Tuumkütusetsükliga seotud teadus- ja arendustegevusest teavitamine**

(1) Isik, kes kavatseb teha tuumkütusetsükliga seotud teadus- ja arendustegevust, mille käigus tuumamaterjali ei kasutata, on kohustatud enne tegevusega alustamist teavitama pädevat asutust.

(2) Käesoleva paragrahvi lõikes 1 nimetatud teavitus peab sisaldama tegevuse kirjeldust, kasutatavaid meetodeid, võimalikke riske ning hinnangu tegevuse mõjule tuumajulgeoleku või kaitsemeetmete rakendamise kohustuse täitmisele.

**11. peatükk**

**Julgeolek, füüsiline kaitse, taustakontroll ja tuumaohutusloa omaja omandistruktuur**

**1. jagu**

**Julgeolek ja füüsiline kaitse**

**§ 81. Tuumakäitiste ja -materjalide füüsiline kaitse**

(1) Tuumakäitiste ja -materjalide füüsiline kaitse tuleb tagada:

1) riiklike ohuhinnangute põhjal, arvestades riigi julgeolekukeskkonna muutusi ja tuumkütuse tsükli tegevuse arengut;

2) tuumamaterjali kategooria ja tuumakäitise riskitasemele vastava tüüpohu profiili või kavandamise aluseks oleva ohu alusel, tagades füüsilise kaitse proportsionaalsuse võimalike ohtudega;

3) vastavalt riigikaitseobjekti kaitse korrale käesolevas seaduses sätestatud erisustega.

(2) Tuumamaterjali füüsilise kaitse nõuded, tüüpohu profiili ja kavandamise aluseks oleva ohu määramise korra ja tuumamaterjali kategoriseerimise alused kehtestab valdkonna eest vastutav minister määrusega.

(3) Tuumaohutusloa omaja vastutab oma tegevuse julgeoleku ja füüsilise kaitse eest ning on kohustatud:

1) vastavalt tuumamaterjali kategooriale ja tuumakäitise riskitasemele koostama ja rakendama turvameetmeid, mis on kooskõlas kehtiva tüüpohu profiili või kavandamise aluseks oleva ohuga;

2) koostama tuumakäitise turvaplaani;

3) korraldama turvaplaani katsetamiseks turvaõppuseid;

4) lisama loataotlusele riskihinnangu, kavandatavad turvameetmed, sidepidamise ja koostöö korralduse korrakaitseorganite ja teiste osapooltega, kes vastutavad tuumakäitise turvalisust ohustavatele intsidentidele reageerimise eest ning koostöö ja vastutuse ülemineku korralduse, kui intsidenti käsitletakse hädaolukorrana;

5) tagama tuumakäitises piisaval arvul kvalifitseeritud turvateenistujate olemasolu ja valmisoleku vastavalt riiklikele ohuhinnangutele, tüüpohu profiilile või kavandamise aluseks olevale ohule;

6) korraldama töötajate taustakontrolli;

7) teavitama viivitamata pädevat asutust igast intsidendist, mis võib ohustada tuumakäitise turvalisust;

8) rakendama meetmeid kadunud või varastatud tuuma- või radioaktiivsete materjalide leidmiseks ja tagasisaamiseks;

9) rakendama meetmeid tuumakäitise vastu suunatud mehitamata õhusõidukitest tuleneva ohu ennetamiseks, avastamiseks, tõrjumiseks ja mõju leevendamiseks vastavalt riiklikele ohuhinnangutele, tüüpohu profiilile või kavandamise aluseks olevale ohule.

(4) Turvaplaani nõuded ja turvaõppuste läbiviimise kord on kehtestatud riigikaitseseaduse alusel.

(5) Kaitsepolitseiamet, Kaitsevägi või muu julgeoleku või riigikaitse valdkonnas pädev asutus võivad tuumaohutusloa omajale riigikaitselisest olukorrast, kõrgendatud julgeolekuohust või sõjalise või hübriidkonflikti ohust tulenevalt anda tuumakäitise kaitseks juhiseid ning kehtestada täiendavaid kaitsemeetmeid vastavalt oma seadusest tulenevale pädevusele.

**§ 82. Tuumajulgeoleku korraldamine**

(1) Tuumakäitistes ja tuumamaterjalide transpordil peab olema piisav arv kvalifitseeritud turvateenistujaid, kes:

1) töötavad tuumaohutusloa omaja või tuumaohutusloa omaja palgatud turvaettevõtja teenistuses;

2) tunnevad tuumakäitise või -saadetise eripärasid;

3) on saanud väljaõppe ja on jõu kasutamise õigusega, sealhulgas relvakandmise õigusega vastavalt turvategevuse seadusele;

4) kannavad turvategevuse eeskirja kohast vormiriietust.

(2) Valdkonna eest vastutav minister kehtestab täpsustatud nõuded tuumakäitise siseturvateenistusele ja turvateenistujate kvalifikatsioonile ning sertifitseerimisele.

**§ 83. Tuumamaterjali transpordi turvaplaan**

(1) Tuumamaterjali transpordil peab tuumaohutusloa omaja, arvestades tuumamaterjali kategooriat ja riskitaset, koostama transpordi turvaplaani, mis sisaldab lisaks turvategevuse eeskirja kohasele turvaplaanile vähemalt:

1) materjali omaduste ja koguse kirjeldust;

2) riskihinnangut transpordiga seotud ohtude kohta;

3) kasutatava veovahendi kirjeldust;

4) kavandatud turvameetmete kirjeldust;

5) Politsei- ja Piirivalveameti, Kaitsepolitseiameti ning teiste asjaomaste asutustega koostöö korraldus;

6) planeeritud marsruuti ja alternatiivset marsruuti hädaolukorraks.

(2) Transpordi turvaplaan esitatakse vähemalt 30 päeva enne veo toimumist kooskõlastamiseks pädevale asutusele, Politsei- ja Piirivalveametile ning Kaitsepolitseiametile.

**2.jagu**

**Taustakontroll**

**§ 84. Taustakontroll**

(1) Taustakontrolli tehakse isiku usaldusväärsuse ja sobivuse hindamiseks järgmistel juhtudel:

1) enne tuumakäitise territooriumile juurdepääsu võimaldamist;

2) enne tuumamaterjalile, tuumkütusetsükli tegevustele, turvasüsteemidele või nendega seotud teabele ligipääsu andmist;

3) eelhinnangu, ehitusloa ja tuumaohutusloa menetluses;

4) tulevase käitaja või tuumaohutusluba omavas aktsiaseltsis kontrolli omandamist kavandava isiku usaldisväärsuse ja sobivuse hindamisel;

5) välisinspektori usaldusväärsuse ja sobivuse hindamisel.

(2) Taustakontroll tehakse järgmistele isikutele:

1) tulevase käitaja või tuumaohutusloa omaja juhatuse ja nõukogu liikmele ning muule isikule, kes omab aktsiaseltsi juhtimise üle valitsevat mõju;

2) tulevase käitaja või tuumaohutusloa omaja töötajale, alltöövõtjale ja teenuse osutajale, kes taotleb juurdepääsu tuumamaterjalile, tuumkütusetsükli tegevustele, turvasüsteemidele või nendega seotud teabele;

3) isikule, kes soovib omandada või suurendada olulist osalust tulevase käitaja või tuumaohutusluba omavas aktsiaseltsis käesoleva peatüki 3. jao tähenduses;

4) isikule, kellele võimaldatakse tuumakäitise territooriumil iseseisev või püsiv viibimine;

5) tuumakäitise ehitamisega seotud isikutele;

6) välisinspektorile.

(3) Käesolevas jaos sätestatud taustakontrolli teeb Kaitsepolitseiamet.

**§ 85. Taustakontrolli ulatus**

(1) Taustakontrolli ulatuse määrab Kaitsepolitseiamet pädeva asutuse, tulevase käitaja või tuumaohutusloa omaja ettepanekul vastavalt isiku ülesannetele ja vastutusele tuumakäitises või käitise tööga seotud tegevustes.

(2) Üldine taustakontroll tehakse isikule, kellel puudub iseseisev või püsiv juurdepääs tuumakäitise territooriumile ning tuumamaterjalile, tuumkütusetsükli tegevustele, turvasüsteemidele või nendega seotud teabele.

(3) Süvendatud taustakontroll tehakse isikule, kellele võimaldatakse iseseisev juurdepääs tuumakäitise territooriumile ning tuumamaterjalile, tuumkütusetsükli tegevustele, turvasüsteemidele või nendega seotud teabele.

(4) Kaitsepolitseiamet võib loobuda selle isiku tausta kontrollimisest, kellel on riigisaladuse ja salastatud välisteabe seaduse alusel antud kehtiv riigisaladusele juurdepääsu luba või salastatud välisteabe juurdepääsusertifikaat.

(5) Valdkonna eest vastutav minister kehtestab määrusega käesoleva paragrahvi lõigetes 2 ja 3 nimetatud taustakontrolli ulatuse täpsemad nõuded ning läbiviimise korra.

**§ 86. Taustakontrolli sagedus**

(1) Isikutele, kellele võimaldatakse iseiseisev või püsiv juurdepääs tuumakäitise territooriumile või vastutavatele töötajatele, tehakse taustakontroll vähemalt üks kord viie aasta jooksul.

(2) Taustakontroll tehakse enne käesoleva paragrahvi lõikes 1 sätestatud tähtaega, kui:

1) isiku ülesanded või vastutus suurenevad ja sellega seoses laienevad käesoleva seaduse § 85 lõikes 3 nimetatud juurdepääsu õigused;

2) tekib põhjendatud kahtlus, et isiku usaldusväärsust ja sobivust mõjutavad asjaolud või muud riskid on muutunud.

**§ 87. Taustakontrolli tegemiseks esitatavad andmed**

(1) Taustakontrolli tegemiseks täidab kontrollitav isik isikuandmete ankeedi ning esitab Kaitsepolitseiametile käesoleva paragrahvi lõikes 2 ja lõike 4 alusel kehtestatud õigusaktis nimetatud andmed ja dokumendid.

(2) Isikuandmete ankeedis esitatakse vähemalt:

1) ees- ja perekonnanimi;

2) isikukood, selle puudumise korral sünniaeg;

3) sünnikoha riik, maakond, vald ja linn;

4) varem kasutatud nimed ja nende muutmise põhjused;

5) perekonnaseis;

6) kontaktandmed;

7) isikut tõendava dokumendi andmed;

8) varasemate elukohtade ja praeguse tegeliku elukoha andmed;

9) kodakondsus(ed) ja vajaduse korral elamisõiguse või elamis- ja tööloa andmed;

10) andmed hariduskäigu ja töökogemuse kohta.

(3) Kaitsepolitseiametil on õigus nõuda täiendavaid andmeid ja dokumente, kui see on vajalik taustakontrolli eesmärgi saavutamiseks.

(4) Valdkonna eest vastutav minister kehtestab määrusega isikuandmete ankeedi andmete täpsustatud loetelu ja ankeedi näidisvormi.

**§ 88. Välismaalase täiendavad dokumendid**

(1) Kui isik ei ole Eesti Vabariigi kodanik või kui ta on elanud välisriigis vähemalt kuus kuud viimase viie aasta jooksul, siis ta esitab lisaks käesoleva seaduse § 87 lõikes 2 nimetatud andmetele järgmised andmed:

1) osalused äriühingutes ja nende juhtimises;

2) osalus kaitseväeteenistuses või sõjalises väljaõppes;

3) karistusandmed ning andmed käimasolevate kriminaal- või väärteomenetluste kohta.

(2) Käesoleva paragrahvi lõikes 1 nimetatud dokumendid esitatakse tõlgituna eesti või inglise keelde ning kinnitatuna tunnistusega (apostilliga), kui välislepingust ei tulene teisiti.

**§ 89. Isikuandmete allikad taustakontrolli tegemisel**

Taustakontrolli tegemiseks on Kaitsepolitseiametil õigus saada isikuandmeid ja muud teavet:

1) riigiasutuselt, kohaliku omavalitsuse üksuselt ja muult avalik-õiguslikult juriidiliselt isikult;

2) eraõiguslikult juriidiliselt isikult ja füüsiliselt isikult;

3) andmekogudest;

4) avalikest allikatest.

**§ 90. Taustakontrolli tähtaeg**

(1) Taustakontroll tehakse 30 tööpäeva jooksul alates kõigi nõutud andmete ja dokumentide saamisest.

(2) Kui kontrolli tegemiseks on vajalik järelepärimine välisriigile, rahvusvahelisele organisatsioonile või muule asutusele, võib tähtaega pikendada kuni 40 tööpäeva võrra.

**§ 91. Taustakontrolli tulemus**

(1) Kaitsepolitseiamet edastab taustakontrolli tulemuse ja hinnangu pädevale asutusele, tulevasele käitajale või tuumaohutusloa omajale. Taustakontrolli tulemus sisaldab Kaitsepolitseiameti hinnangut selle kohta, kas isik vastab käesolevas seaduses või selle alusel kehtestatud nõuetele, ning kokkuvõtet otsustamiseks olulistest asjaoludest.

(2) Tulevane käitaja või tuumaohutusloa omaja võib lähtudes taustakontrolli tulemusest:

1) keelduda isikule tuumakäitise territooriumile ligipääsu andmisest või piirata seda;  
2) keelduda isikuga töö- või teenuse osutamise suhte loomisest või lõpetada selle;  
3) muuta isiku tööülesandeid, kui need on seotud tuumamaterjalile, turvasüsteemidele või nendega seotudteabele ligipääsuga.

(3) Pädev asutus kasutab taustakontrolli tulemust üksnes eelhinnangu ja loamenetluses ning järelevalve teostamisel ja võib selle alusel:

1) keelduda eelhinnangu, ehitusloa või tuumaohutusloa andmisest, peatada loa kehtivuse või tunnistada loa kehtetuks;

2) keelduda olulise osaluse omandamise lubamisest;

3) teha tulevasele käitajale või tuumaohutusloa omajale ettekirjutuse piirata isiku ligipääsu või muuta tema tööülesandeid, kui see on vajalik tuumaohutuse või tuumajulgeoleku tagamiseks.

(4) Taustakontrolli läbinud isikule teeb tema soovil Kaitsepolitseiamet teatavaks käesoleva paragrahvi lõigetes 2 ja 3 nimetatud piirangu või otsuse põhjuse ja selle aluseks olev asjaolu, välja arvatud ulatuses, milles selle avaldamine võib ohustada Eesti Vabariigi julgeolekut, tuumajulgeolekut, avaliku korra kaitset või Eesti Vabariigi rahvusvaheliste kohustuste täitmist.

**§ 92. Esitatud andmetes puuduste kõrvaldamine või andmete esitamata jätmine**

(1) Kui kontrollitav jätab nõutud andmed või dokumendid esitamata või kui esitatud andmetes on puudusi, määrab Kaitsepolitseiamet tähtaja puuduste kõrvaldamiseks.

(2) Kui kontrollitav puudusi tähtaja jooksul ei kõrvalda, võib tuumaohutusloa omaja keelduda isikule tuumakäitise territooriumile või tuumamaterjalile, turvasüsteemidele või nendega seotud teabele ligipääsu andmisest või selle peatada.

(3) Kui taustakontroll on seotud tuumaohutusloa andmise või olulise osaluse omandamise menetlusega, võib pädev asutus jätta taotluse läbi vaatamata või keelduda loa andmisest, kui puudusi ei ole kõrvaldatud.

**§ 93. Andmete kogumine jälitustoiminguga ja päring sideettevõtjale**

Kaitsepolitseiamet võib taustakontrolli tegemiseks koguda isikuandmeid kriminaalmenetluse seadustiku § 126³ lõikes 1 nimetatud jälitustoiminguga ning teha elektroonilise side seaduse § 111¹ lõigetes 2 ja 3 sätestatud andmete kohta päringu sideettevõtjale, kui see on vältimatult vajalik taustakontrolli eesmärgi saavutamiseks.

**§ 94. Taustakontrollis töödeldavad isikuandmed**

(1) Taustakontrolli läbiviimiseks töödeldakse isikuandmeid üksnes ulatuses, mis on vältimatult vajalik isiku usaldusväärsuse ja sobivusehindamiseks tuumaohutuse ja tuumajulgeoleku tagamise eesmärgil.

(2) Isiku usaldusväärsuse ja sobivuse hindamiseks võib töödelda andmeid isiku osaluse ja juhtimisrolli kohta äriühingutes ning muid majanduslikke seoseid ulatuses, mis on vajalik huvide konflikti, välismõju või muu tuumaohutust või tuumajulgeolekut ohustava riski hindamiseks.

(3) Isiku usaldusväärsuse ja sobivuse hindamiseks töödeldakse karistusregistri andmeid ning andmeid käimasolevate kriminaalmenetluste kohta üksnes ulatuses, mis on vajalik selliste õigusrikkumiste tuvastamiseks, mis võivad viidata isiku usaldusväärsuse puudumisele, julgeolekuohule, korruptsiooniriskile, vägivalla- või sabotaažiriskile või muule tuumaohutust või tuumajulgeolekut ohustavale käitumisele.

(4) Väärteoandmeid töödeldakse üksnes juhul, kui väärteo laad on otseselt seotud julgeoleku, relvade, lõhkematerjalide, kiirgusallikate, korruptsiooni või muu tuumaohutuse seisukohalt olulise riskiga.

(5) Kaitseväeteenistuse või sõjalise väljaõppe andmeid töödeldakse üksnes juhul, kui see on vajalik isiku usaldusväärsuse ja sobivuse hindamiseks.

(6) Eesti kodaniku kohta hangitakse käesolevas paragrahvis nimetatud andmed riiklikest andmekogudest seaduses sätestatud ulatuses. Kui isik ei ole Eesti Vabariigi kodanik või on elanud välisriigis vähemalt kuus kuud viimase viie aasta jooksul, võib temalt nõuda andmete ja dokumentide esitamist osas, milles Eesti riigil puudub vahetu juurdepääs vastavatele andmekogudele.

(7) Käesolevas jaos sätestatud isikuandmeid töötlevad Kaitsepolitseiamet, pädev asutus ning tulevane käitaja või tuumaohutusloa omaja vastavalt neile avaldatud ulatuses.

**§ 95. Isikuandmete avaldamine ja andmete säilitamine**

(1) Taustakontrolli käigus kogutud isikuandmeid võib avaldada avaliku teabe seaduses sätestatud korras.

(2) Taustakontrolli andmeid säilitatakse kuni viis aastat alates taustakontrolli lõppemisest või töölt lahkumisest, töösuhtes oleva isiku puhul kuni uue taustakontrolli tegemiseni. Andmeid võib säilitada kauem, kui see on vajalik õigusvaidluse lahendamiseks, pärast vaidluse lahendamist andmed kustutatakse.

(3) Valdkonna eest vastutav minister kehtestab määrusega taustakontrolli käigus kogutud andmete säilitamise täpsustatud nõuded.

**3. jagu**

**Tuumaohutusloa omaja omandistruktuuri muutmine**

**§ 96. Kontrolli omandamine tuumaohutusluba omavas äriühingus**

(1) Isik, kes soovib omandada tuumaohutusluba omavas äriühingus olulise osaluse või suurendada oma olulist osalust peab enne tehingu tegemist taotlema pädeva asutuse nõusoleku.

(2) Oluline osalus käesoleva seaduse tähenduses on otsene või kaudne kontroll vähemalt 20% aktsiate üle, otsene või kaudne õigus mõjutada oluliselt juhtorganite enamuse liikmete valimist või tagasi kutsumist, või muul viisil oluliselt mõjutada äriühingu otsuseid sarnaselt olulist otsest osalust omavale aktsionärile.

(3) Pädev asutus keeldub nõusoleku andmisest olulise osaluse omandamiseks, kui:

1) tehing võib seada ohtu tuumaohutuse või -julgeoleku või Eesti Vabariigi julgeoleku, sealhulgas juhul, kui omandaja või tegeliku kasusaaja asukohariigi õigusüsteem või pädevate asutuste koostöö ei võimalda tagada tõhusat järelevalvet või julgeolekuhuvide kaitset;

2) lõikes 1 nimetatud isiku omandi- ja kontrollistruktuur ei ole läbipaistev ja pädeval asutusel ei ole võimalik tuvastada omandaja üle tegelikku kontrolli omavaid isikuid.

(4) Pädev asutus teeb otsuse nõusoleku andmise või sellest keeldumise kohta 60 päeva jooksul nõuetekohase taotluse ja kõigi vajalike andmete saamisest arvates. Tähtaeg peatub käesoleva peatüki 2. jaos sätestatud taustakontrolli läbiviimise ajaks.

(5) Pädev asutus võib mõjuval põhjusel pikendada lõikes 4 sätestatud tähtaega 60 päeva võrra teavitades sellest taotlejat kirjalikult enne tähtaja möödumist.

(7) Valdkonna eest vastutav minister kehtestab olulise osaluse omandamise taotluse ja pädeva asutuse nõusoleku andmekooseisu määrusega.

**§ 97. Omandistruktuuri läbipaistvus**

(1) Tuumaohutusluba omaja on kohustatud viivitamatult teavitama pädevat asutust igast enda omandi- ja kontrollistruktuuris toimunud muutusest olenemata sellest, kas muutus otsest või kaudset kontrolli teostav isik.

(2) Tuumaohutus luba omav isik esitab enda omandi- ja kontrollistruktuuri kirjelduse iga kahe aasta tagant pädevale asutusele käesoleva seaduse § 33 lõike 9 alusel sätestatud korras.

(3) Tuumaohutusluba omavas äriühingus olulise osa omandamise kandmisel äriregistrisse lisatakse kandeavaldusele pädeva asutuse nõusolek,

**§ 98. Pädeva asutuse nõusolekuta olulise osaluse omandamise või suurendamise tagajärjed**

(1) Kui pädev asutus tuvastab, et on toimunud olulise osaluse omandamine ilma nõusolekuta võib pädev asutus enda ettekirjutusega:

1) tühistada otsese osaluse omandamise korral omandamise tehingu;

2) kaudselt osaluse omandamise korral peatada tuumaohutusloa omaja aktsionäri, kelle omandi- või kontrollistruktuuris toimus nõusolekuta tehing, hääleõiguse aktsionäride üldkoosolekul ning tema aktsiatega esindatud hääli ei arvata üldkoosoleku kvoorumisse.

(2) Kui käesoleva paragrahvi lõike 1 punkti 2 alusel on peatatud rohkem kui 51% aktsiate hääleõigus läheb nõukogu liikmete valimise ja tagasikutsumise õigus üldkoosoleku pädevusest üle pädevale asutusele.

(3) Üldkoosoleku pädevus nõukogu liikmeid valida ja tagasi kutsuda taastub hetkest, kui pädev asutus on omandi- või kontrollistruktuurile muutusele andud käesoleva seaduse paragrahvi 95 kohaselt nõusoleku.

**12. peatükk**

**Vastutus tuumakahjustuse tekitamise eest**

**§ 99. Reguleerimisala**

Käesoleva peatüki eesmärk on kehtestada süsteem piisava ja ennustatava hüvitise maksmiseks tuumakahjustuse eest inimese elule, tervisele, varale või keskkonnale.

**§ 100. Kohaldamisala**

(1) Käesolevat peatükki kohaldatakse üksnes vastutusele tuumakahjustuse eest, mille on põhjustanud Eesti Vabariigi territooriumil toimunud tuumaintsident või Eesti Vabariigi jurisdiktsioonis toimunud tuumaintsident.

(2) Kui kahju on tekkinud tuumaintsidendi ja muust allikast pärit ioniseeriva kiirguse tagajärjel, ei kohaldata käesolevat seadust vastutusele sellise muu ioniseeriva kiirguse tagajärjel tekkinud kahju eest.

**§ 101. Terminid**

(1) Käesolevas peatükis kasutakse termineid tähenduses, mis on sätestatud neile tuumakahjustuste eest tsiviilvastutuse Viini konventsioonis käesolevas paragrahvis toodu täpsustustega:

1) käitaja on tuumakahjustuste eest tsiviilvastutuse Viini konventsiooni artikkel 1 punktis c nimetatud isik;

2) tuumaintsident on sündmus või sündmuste seeria, millel on sama algpõhjus või lähtekoht ja mis põhjustab tuumakahjustuse või põhjustab leevendusmeetmete rakendamise tõttu tuumakahjustuse tekkimise vahetu ja suure riski;

3) taastamismeetmed on kahjustada saanud või hävinud keskkonnakomponentide taastamise või võrdväärse asendamise mõistlikud abinõud, mis on ette nähtud nende rakendamise riigi seadusega ja mille rakendamiseks on olemas rakendamise riigi pädeva asutuse nõusolek;

4) leevendusmeetmed on tuumaintsidendi toimumise järel käesoleva paragrahvi lõike 8 punktides 1–4 ja 6 sätestatud kahju ja kulude ärahoidmiseks või minimeerimiseks rakendatud abinõud tingimusel, et nende rakendamiseks on olemas nende rakendamise asukohariigi pädeva asutuse nõusolek;

5) mõistlikud meetmed on meetmed, mida pädeva kohtu kohaldatava seaduse kohaselt loetakse kõiki asjaolusid arvestades kohasteks ja proportsionaalseteks, arvestades näiteks tekkinud kahju ulatust ja iseloomu, leevendusmeetmete puhul kahju tekkimise riski, rakendatud meetmete efektiivust nende rakendamise ajal ning asjakohaseid tehnilisi ja teaduslikke eriteadmisi;

6) SDR on Rahvusvahelise Valuutafondi (IMF) defineeritud arveldusühik, mida IMF kasutab oma tegevuses ja tehingutes (laenueriõigus, *Special Drawing Right*).

(7) Tuumakäitis käesoleva peatüki tähenduses on tuumakahjustuste eest tsiviilvastutuse Viini konventsiooni artikkel 1 punktis j nimetatud seade.

(8) Tuumakahjustus käesoleva peatüki tähenduses on:

1) tervise kahjustamine või kehavigastus, surma põhjustamine, varaline kahju, mis tekib tuumakäitises asuvast kiirgusallikast pärit ioniseeriva kiirguse tagajärjel või tuumakäitises tekkinud, sealt teele saadetavast või sinna teel olevast tuumkütusest, tuumamaterjalist, kasutatud tuumkütusest, radioaktiivsetest jäätmetest või radioaktiivsest materjalist pärit ioniseeriva kiirguse tagajärjel või neist pärineva ioniseeriva kiirguse ja mürgiste, plahvatuslike või muude kahjulike omaduste koosmõjul;

2) punktis 1 kirjeldatud põhjusel tekkinud muu varaline kahju, mis seda nõudma õigustatud isikul tekkis ulatuses, milles see ei ole hõlmatud käesoleva lõike punktis 1 kirjeldatud kahjuga ja ulatuses, milles see on määratud pädeva kohtu kohaldatava seadusega;

3) punktis 1 kirjeldatud põhjusel tekkinud keskkonnakahjustuse kõrvaldamiseks või selle tagajärgede leevendamiseks rakendatud või rakendatavate abinõude kulu ulatuses, milles see ei ole hõlmatud käesoleva lõike punktis 1 kirjeldatud varalise kahjuga ja milles see on määratud pädeva kohtu kohaldatava seadusega, välja arvatud juhul, kui tegemist on keskkonna väheolulise kahjustamisega;

4) punktis 1 kirjeldatud põhjusel tekkinud kogu olulise keskkonnakahjustuse tõttu saamata jäänud tulu, millest isik jäi ilma seoses huvi kaotamisega keskkonnakasutusel põhineva majandustegevuse vastu ulatuses, milles see ei ole hõlmatud punktis 1 kirjeldatud varalise kahjuga ja milles see on määratud pädeva kohtu kohaldatava seadusega;

5) leevendusmeetmete rakendamiseks kantud kulu ja selle rakendamisest tekkiv varaline kahju;

6) pädeva kohtu kohaldatava seaduse alusel tsiviilkorras hüvitamisele kuuluv punktis 1 kirjeldatud põhjusel tekkiv mis tahes majanduslik kahju, välja arvatud keskkonna kahjustamisega tekitatud kahju.

**§ 102. Tuumakahjustus ja muu kahju**

(1) Kui tuumaintsident põhjustab tuumakahjustuse ja muu kahju, mida ei loeta tuumakahjustuseks, või kui tuumakahjustuse ja muu kahju põhjustavad tuumaintsident ja muu põhjus ühiselt, loetakse muu kahju tuumakahjustuse hulka, välja arvatud juhul, kui selline muu kahju on tuumakahjustusest mõistlikult eristatav.

(2) Kui kahju on põhjustanud tuumaintsident ja ioniseeriv kiirgus, millele tuumakahjustuste eest tsiviilvastutuse Viini konventsioonis ei kohaldu, ei piira käesoleva seaduse kohaldamine vastutust ioniseeriva kiirgusega põhjustatud kahju eest.

**§ 103. Tuumakäitise käitaja vastutus tuumakahjustuse eest**

(1) Käitaja vastutab ainuisikuliselt tuumakahjustuse eest tuumakahjustuste eest tsiviilvastutuse Viini konventsioonis toodud tingimustel ja ulatuses käesolevas peatükis toodud erisustega.

(2) Vastutus tuumakahjustuse eest tekib olenemata sellest, kus kahju tekkis, välja arvatud juhul, kui tuumakahjustus on tekkinud tuumakahjustuste eest tsiviilvastutuse Viini konventsiooniga mitteliitunud riigis või sellise riigi poolt rahvusvahelise mereõiguse kohaselt määratud merealal, kui sellistel territooriumitel on tuumakäitis ja puudub vastastikuse tunnustamise põhimõttel võrdväärset režiimi sätestav kokkulepe.

(3) Käitaja vastutab tuumakahjustuse eest, kui see on tõendatult tekkinud tema käitatavas tuumakäitises toimunud tuumaintsidendi tagajärjel.

(4) Käitajal ei teki käesoleva paragrahvis sätestatud vastutust, kui tuumaintsident toimub tema tuumakäitises transpordi eesmärgil vaheladustatud tuumamaterjaliga, mille eest vastutab ainuisikuliselt muu isik.

(5) Tuumakäitise käitaja vastutab tuumakahjustuse eest, mis on tekkinud tema tuumakäitises või sealt saadetud tuumamaterjaliga toimunud tuumaintsidendi tagajärjel, kui:

1) tuumaintsident toimub enne, kui vastutus tuumamaterjali eest on läinud üle teisele tuumakäitise käitajale vastavalt nendevahelise kirjaliku kokkuleppe tingimustele või kui selline kokkulepe puudub, siis enne kui tuumamaterjali valdus on läinud üle teisele tuumakäitise käitajale;

2) tuumamaterjal on mõeldud kasutamiseks tuumareaktoris, mis on paigaldatud jõuallikana transpordivahendile selle liikumapanekuks või muul eesmärgil, ning tuumaintsident toimub enne, kui isik, kellel on õigus seda tuumareaktorit käitada, on võtnud tuumamaterjali oma valdusse;

3) tuumamaterjal on saadetud isikule, kelle asukoht on riigis, mis ei ole tuumakahjustuste eest tsiviilvastutuse Viini konventsiooniga liitunud, ning tuumaintsident toimub enne tuumamaterjali mahalaadimist transpordivahendilt, millega see tuumamaterjal sellesse riiki saabub.

(6) Tuumakäitise käitaja vastutab tuumakahjustuse eest, mis on tekkinud tema tuumakäitisse teel oleva tuumamaterjaliga toimunud tuumaintsidendi tagajärjel, kui:

1) tuumaintsident toimub pärast seda, kui ta on teiselt tuumakäitise käitajalt võtnud üle vastutuse tuumamaterjali eest vastavalt käitajate nendevahelise kirjaliku kokkuleppe tingimustele või, kui selline kokkulepe puudub, siis alates tuumamaterjali valduse saamisest;

2) tuumaintsident toimub pärast seda, kui talle on üle läinud tuumamaterjali valdus käesoleva paragrahvi lõike 1 punktis 2 sätestatud tuumareaktori käitajalt;

3) tuumaintsident toimub pärast seda, kui tuumamaterjal, mis asub tuumakahjustuste eest tsiviilvastutuse Viini konventsiooniga mitteühinenud riigis, on laaditud transpordivahendile, millega see toimetatakse sellest mitteühinenud riigist välja, ning käitaja on andnud kirjaliku nõusoleku selle tuumamaterjali endale saatmiseks.

(7) Varastatud, kadunud, üle laeva või õhusõiduki parda heidetud või hüljatud tuumamaterjaliga toimunud tuumaintsidendi tagajärjel tekkinud tuumakahjustuse eest vastutab käitaja, kellel oli viimasena õigus seda tuumamaterjali käidelda.

(8) Kui tuumamaterjali saatnud käitaja ja saav käitaja on leppinud kokku, et vastutus teel oleva tuumamaterjaliga seotud tuumakahjustuse eest läheb vedaja nõudel üle vedajale, vastutab vedaja tuumakahjustuse eest alates vastutuse ülemineku hetkest ning tema suhtes kohaldatakse vastavalt käesoleva paragrahvi lõikeid 2 ja 3.

(9) Pädeval asutusel on õigus otsusega vabastada käitaja vastutusest tuumakahjustuse tekitamise eest vähemalt ühel alljärgnevatest tingimustest:

1) Rahvusvahelise Aatomienergiaagentuuri juhatajate nõukogu on määranud kindlaks tuumakäitise väljaarvamiskriteeriumid ja tuumakäitis vastab nendele kriteeriumidele;

2) Rahvusvahelise Aatomienergiaagentuuri juhatajate nõukogu on määranud kindlaks maksimaalse koguse, mille piires on lubatud tuumamaterjal välja arvata, ning tuumamaterjali kogus jääb selle koguse piiresse.

(10) Käesoleva paragrahvi lõike 9 alusel välja arvatud tuumakäitise või tuumamaterjaliga seotud tuumakahjustusele kohaldatakse käesoleva seaduse ja tuumakahjustuste eest tsiviilvastutuse Viini konventsiooni asemel võlaõigusseaduse sätteid.

**§ 104. Tuumajäätmete vastutav käitleja ja vastutav vedaja**

(1) Pädev asutus võib oma otsusega tunnistada tuumajäätmete- või materjali käitleja või vedaja vastutavaks isikuks käitaja asemel kui: 1) tuumajäätmete käitleja või vedaja on seda taotlenud;

2) taotlejal on käesoleva seaduse §-s 96 sätestatud nõuetele vastav kehtiv tagatis;

3) käitaja, kes vastutab vastutava käitleja käideldavate tuumajäätmete või materjali või vastutava vedaja veetava tuumamaterjaliga seotud tuumakahjustuse eest, on sellega nõus.

(2) Lõikes 1 nimetatud juhul käsitletakse vastutavat isikut kui käitajat vastavalt kas antud tuumamaterjalide või radioaktiivsete jäätmete suhtes.

**§ 105. Vastutuse piirmäär ja hüvitisnõuete rahuldamise järjekord**

(1) Käitajal on kohustus hüvitada tuumakahjustus kuni 300 miljonit SDR-i ulatuses iga tuumaintsidendi kohta.

(2) Pädeval asutusel on õigus määrata käitajale käesoleva paragrahvi lõikes 1 sätestatust madalam vastutuse piirmäär, mis ei tohi olla väiksem kui 50 miljonit SDRi, kui on täidetud kõik järgmised tingimused:

1) tuumakäitiseks on uurimisreaktor, väikese võimsusega tuumareaktor, tuumamaterjali ümbertöötlemiskäitis või ladustuskoht;

2) see on põhjendatud tuumakäitise või tuumamaterjali omaduste ja nendega seoses võimalike tuumaintsidentide põhjustatud tuumakahjustuse ulatusega;

3) riik kohustub katma käesoleva lõike alusel määratud ja käesoleva paragrahvi lõikes 1 sätestatud summa vahe.

(3) Tuumakahjustuse hüvitise maksmise kord ja jaotus sissenõudjate vahel määratakse asja lahendava kohtu asukohariigi õigusealusel.

(4) Lisaks tuumakahjustuse eest välja mõistetud hüvitisele tuleb tasuda intress ja hüvitise väljamõistmiseks tehtud kulutused.

(5) Kui tuumakahjustuse hüvitise nõudeid on rohkem kui käesolevas paragrahvis sätestatud käitaja vastutuse piirmäära ulatuses, makstakse esimeses järjekorras välja hüvitised surma põhjustamise ja tervise kahjustamise eest.

(6) Isik, kes ei ole käitaja ja kes maksab rahvusvahelisest lepingust või mitte-liikmesriigi siseriiklikust õigusest tuleneval alusel välja hüvitise tuumakahjustuse eest, omandab väljamakstud summa ulatuses tuumakahjustuse eest hüvitist saama õigustatud isikult nõude isiku vastu, kes vastutab tuumakahjustuse eest, välja arvatud osas, milles vastutaval käitajal on tagasinõudeõigus selle isiku vastu.

**§ 106. Vastutusest vabastavad asjaolud**

(1) Käitaja ei vastuta tuumakahjustuse eest üksnes juhul, kui:

1) tuumakahjustus tekkis relvastatud konflikti, vaenutegevuse, kodusõja või ülestõusu tagajärjel;

2) tuumakahjustus tekkis tuumakäitisele endale või tuumakäitisega samas asukohas paiknevale teisele tuumakäitisele, sealhulgas ehitusjärgus olevale tuumakäitisele;

3) tuumakahjustus tekkis tuumakäitise asukohas olevale varale, mida kasutatakse selles asukohas paiknevate tuumakäitiste käitamiseks.

(2) Kohus võib vabastada käitaja osaliselt või täielikult kohustusest tuumakahjustus hüvitada, kui tuumakahjustuse põhjustas kahjustada saanud isik ise tahtlikult või raske hooletusega.

**§ 107. Kohustuslik tagatis**

(1) Käitajal peab olema oma tuumakahjustuse hüvitamise kohustuse täitmiseks kehtiv tagatis.

(2) Tagatiseks võib olla tuumakahjustuste eest tsiviilvastutuse Viini konventsioonis sätestatud tingimustele vastav ja pädeva asutuse heakskiidetud krediidiasutuse garantii või sellega samaväärne kindlustusleping.

(3) Tuumakahjustuse eest vastutav käitaja on kohustatud andma vedajale tuumakahjustuste eest tsiviilvastutuse Viini konventsiooni artikli III nõuetele vastava dokumendi, millega tagatise andja tõendab tagatise kehtivust.

(4) Täpsustatud nõuded tagatisele kehtestab valdkonna eest vastutav minister määrusega.

**§ 108. Tuumakahjustuse nõuete aegumine**

(1) Tuumakahjustuse hüvitamise nõude aegumise tähtaeg on kümme aastat tuumaintsidendi toimumise päevast arvates.

(2) Tuumakahjustuse hüvitamise nõue surma, kehavigastuse või tervisekahjustuse põhjustamise korral aegub 30 aasta jooksul tuumaintsidendi toimumise päevast arvates.

(3) Tuumakahjustuse nõue aegub kolme aasta jooksul arvates päevast, mil nõuet esitama õigustatud isik sai või pidi teada saama tuumakahjustusest ja kahjustuse eest vastutavast käitajast, välja arvatud juhul, kui käesoleva paragrahvi lõigetes 1 ja 2 sätestatud aegumistähtajad saabuvad varem.

(4) Iga isik, kes on esitanud kahjuhüvitise nõude käesolevas paragrahvis sätestatud tähtaja jooksul, võib oma nõuet muuta, et arvestada kahju süvenemist, isegi pärast lõigetes 1 ja 2 nimetatud tähtaegade möödumist tingimusel, et lõplik kohtuotsus ei ole jõustunud.

**§ 109. Tagasinõudeõigus**

Käitajal on tuumakahjustuse hüvitise tagasinõude õigus:

1) kui see on sätestatud kirjalikus lepingus või

2) kui tuumaintsident on põhjustatud tegevusest või tegevusetusest kahju tekitamise eesmärgil selle füüsilise isiku vastu, kes sel eesmärgil tegutses või tegutsemata jättis.

**§ 110. Kohtualluvus ja tuumakahjustuste eest tsiviilvastutuse Viini konventsiooniga ühinenud riigi kohtu otsuse täitmine**

(1) Tuumakahjustuse nõuete kohtualluvus määratakse vastavalt tuumakahjustuste eest tsiviilvastutuse Viini konventsioonile.

(2) Kui tuumakahjustuse hüvitamise nõue allub Eesti kohtule, lahendab asja Harju Maakohus.

(3) tuumakahjustuste eest tsiviilvastutuse Viini konventsiooniga liitunud riigi kohtu jõustunud lahendit tuumakahjustuse hüvitamise nõude kohta tunnustatakse ja see täidetakse sisulise läbivaatamiseta tsiviilkohtumenetluse seadustikus sätestatud korras, välja arvatud juhul, kui kohtulahend saadi tuginedes pettusele, isikule, kelle kahjuks kohtulahend tehti, ei antud piisavat võimalust esitada vastuväiteid või kui kohtulahend on vastuolus avaliku korra või õiguse aluspõhimõtetega.

**13. peatükk**

**Riiklik järelevalve ja auditid**

* 1. **jagu**

**Riiklik järelevalve**

**§ 111. Riikliku järelevalve pädevus ja korrakaitse erimeetmed**

(1) Riiklikku järelevalvet käesolevas seaduses ja selle alusel sätestatud nõuete täitmise üle teeb Tarbijakaitse ja Tehnilise Järelevalve Amet.

(2) Riiklikku järelevalvet käesoleva seadusega sätestatud julgeoleku tagamise meetmete täitmise üle teeb lisaks Tarbijakaitse ja Tehnilise Järelevalve Ametile Kaitsepolitseiamet.

(2) Tarbijakaitse ja Tehnilise Järelevalve Amet ja Kaitsepolitseiamet võivad käesolevas seaduses sätestatud riikliku järelevalve tegemiseks kohaldada korrakaitseseaduse §-des 30–32, 45 ja 49–53 sätestatud riikliku järelevalve erimeetmeid korrakaitseseaduses sätestatud alusel ja korras.

**§ 112. Vahetu sunni kasutamine**

Tarbijakaitse ja Tehnilise Järelevalve Ametil ja Kaitsepolitseiametil on lubatud kohaldada füüsilist jõudu korrakaitseseaduses sätestatud alustel ja korras.

**§ 113. Riikliku järelevalve erisused**

Tarbijakaitse ja Tehnilise Järelevalve Ametil on õigus peatada tuumakäitise käitamine või tuumamaterjali, tuumkütuse, kasutatud tuumkütuse või  radioaktiivsete jäätmete vedu, kui see on vajalik tuumaohutuse tagamiseks, käesolevast seadusest tulenevate nõuete täitmise kontrollimiseks või Eesti Vabariigi suhtes kehtivatest rahvusvahelistest lepingutest tulenevate Eesti Vabariigi kohustuste täitmiseks.

**§ 114. Sunniraha määr**

Ettekirjutuse täitmata jätmise korral on asendustäitmise ja sunniraha seaduses sätestatud korras rakendatava sunniraha ülemmäär 1 665 000 eurot.

* 1. **jagu**

**Riiklik audit ja tuumaohutuse temaatiline vastastikhindamine**

**§ 115. Tuumaohutuse riiklik audit ja vastastikhindamine**

(1) Tuumaohutuse riiklik audit on tuumaohutuse tagamise eesmärgil tehtav tuumaohutuse õigusliku korralduse, tuumaohutust tagavate asutuste ja tuumaohutuse tagamiseks rakendatavate meetmete toimimise hindamine. Tuumaohutuse riiklikusse auditisse kaasatakse rahvusvaheliselt tunnustatud eksperte.

(2) Tuumaohutuse riikliku auditi ja tuumaohutuse temaatilise vastastikhindamise korraldab Kliimaministeerium.

(3) Tuumaohutuse riiklik audit tehakse:

1) vähemalt kord kümne aasta jooksul;

2) iga kord viivitamata pärast tuumaavariid või avariikiirituse olukorra tekkimist tuumakäitises.

(4) Tuumaohutuse temaatiline vastastikhindamine on tuumaohutuse tagamise eesmärgil tehtav riigisisene hindamine, mille aruanne esitatakse hinnangu saamiseks teistele Euroopa Liidu liikmesriikidele ja Euroopa Komisjonile.

(5)Tuumaohutuse temaatiline vastastikhindamine tehakse:

1) kord kuue aasta jooksul Euroopa Komisjoni juhiste kohaselt;

2) iga kord viivitamata pärast tuumaavariid, kui sellega kaasneb erakorraliste meetmete kasutuselevõtt väljaspool tuumakäitise asukohta või kaitsemeetmete kasutuselevõtt elanike jaoks.

(6) Riikliku auditi ja temaatilise vastastikhindamise tulemusi tuleb võtta arvesse kiirgus- või tuumaohutusega seotud riiklike arengukavade ja tegevuskavade koostamisel.

**14. peatükk**

**Vastutus**

**§ 116. Tuumaohutusloata tegutsemine või loa nõuete rikkumine**

* 1. Tuumaohutusloata tegutsemise või loa nõuete rikkumise eest – karistatakse rahatrahviga kuni 300 trahviühikut.
  2. Sama teo eest, kui selle on toime pannud juriidiline isik, – karistatakse rahatrahviga kuni 400 000 eurot.

**§ 117. Andmete säilitamise ja esitamise nõuete rikkumine**

1. Käesolevas seaduses ja selle alusel kehtestatud õigusaktis sätestatud andmete kogumise ja säilitamise nõuete rikkumise eest – karistatakse rahatrahviga kuni 200 trahviühikut.
2. Sama teo eest, kui selle on toime pannud juriidiline isik, – karistatakse rahatrahviga kuni 265 000 eurot.

**§ 118. Tuumakontrollimeetmete nõuete rikkumine**

1. Käesolevas seaduses ja selle alusel kehtestatud õigusaktis või Euroopa Liidu õigusaktis sätestatud tuumakontrollimeetmete nõuete rikkumise eest – karistatakse rahatrahviga kuni 300 trahviühikut.
2. Sama teo eest, kui selle on toime pannud juriidiline isik, – karistatakse rahatrahviga kuni 400 000 eurot.

**§ 119. Tuumajulgeoleku ja füüsilise kaitse nõuete rikkumine**

1. Käesolevas seaduses ja selle alusel kehtestatud õigusaktis sätestatud tuumajulgeoleku ja füüsilise kaitse nõuete rikkumise eest – karistatakse rahatrahviga kuni 300 trahviühikut.

(2) Sama teo eest, kui selle on toime pannud juriidiline isik, – karistatakse rahatrahviga kuni 400 000 eurot.

**§ 120. Tuumajäätmete käitlemise nõuete rikkumine**

1. Käesolevas seaduses ja selle alusel kehtestatud õigusaktis sätestatud tuumajäätmete käitlemise nõuete rikkumise eest – karistatakse rahatrahviga kuni 300 trahviühikut.
2. Sama teo eest, kui selle on toime pannud juriidiline isik, – karistatakse rahatrahviga kuni 400 000 eurot.

**§ 121. Riikliku järelevalve, auditi või välisinspektorite järelevalve takistamine või nõuete rikkumine**

1. Riikliku järelevalve, auditi või välisinspektorite järelevalve takistamise ja nõuete rikkumise eest – karistatakse rahatrahviga kuni 300 trahviühikut.
2. Sama teo eest, kui selle on toime pannud juriidiline isik, – karistatakse rahatrahviga kuni 400 000 eurot.

**§ 122.  Menetlus**

(1) Käesolevas peatükis sätestatud väärtegude kohtuväline menetleja on Tarbijakaitse ja Tehnilise Järelevalve Amet.

(2) Lisaks Tarbijakaitse ja Tehnilise Järelevalve Ametile on käesoleva seaduse §-des 119 ja 121 sätestatud väärtegude kohtuväline menetleja ka Kaitsepolitseiamet.

**15. peatükk**

**Rakendussätted**

* + 1. **jagu**

**Seaduse rakendamine**

**§ 123. Riikliku jäätmekäitluskava kehtestamine valdkonna arengukavana**

Hiljemalt esimese tuumaohutusloa andmise ajaks kinnitab Vabariigi Valitsus riikliku jäätmekäitluskava valdkonna arengukavana.

* + 1. **jagu**

**Seaduste muutmine**

**§ 124. Keskkonnaseadustiku üldosa seaduse muutmine**

Keskkonnaseadustiku üldosa seaduse § 401 lõiked 3 ja 31 tunnistatakse kehtetuks.

**§ 125. Kiirgusseaduse muutmine**

Kiirgusseaduses tehakse järgmised muudatused:

**1)** seaduse tekstis asendatakse sõna „Keskkonnaamet“ sõnadega „Tarbijakaitse ja Tehnilise Järelevalve Amet“ vastavas käändes;

1. paragrahvi 4 lõikest 3 jäetakse välja tekstiosa „, lõhustuva või fertiilse tuumamaterjali rikastamine ning kasutatud tuumkütuse ümbertöötamine“;
2. paragrahvi 12 lõikest 1 jäetakse välja tekstiosa „tuuma- või“;
3. paragrahvid 18–20 ja 25 tunnistatakse kehtetuks;
4. paragrahvi 29 lõikest 1 jäetakse välja tekstiosa „- ja tuuma“;
5. paragrahvi 29 lõige 11 ja lõige 2 tunnistatakse kehtetuks
6. paragrahvi 33 lõige 1 muudetakse ja sõnastatakse järgmiselt:

„(1) Tuumamaterjali omava isiku kohustuste ja tuumamaterjali arvestuse pidamise osas kohaldatakse tuumaenergia ja -ohutuse seaduse 10. peatükis sätestatut“;

1. paragrahvi 33 lõiked 2 ja 3 ning § 40 tunnistatakse kehtetuks;
2. paragrahvi 68 lõige 1 punkt 1 tunnistatakse kehtetuks;
3. paragrahvi 68 lõiget 4 täiendatakse punktiga 3 järgmises sõnastuses:

„3) tegevusteks, milleks on vaja tuumaohutusluba tuumaenergia ja -ohutuse seaduse kohaselt;“;

1. paragrahv 79 tunnistatakse kehtetuks.

**§ 126. Majandustegevuse seadustiku üldosa seaduse muutmine**

Majandustegevuse seadustiku üldosa seaduse § 16 lõike 3 punkt 2 muudetakse ja sõnastatakse järgmiselt:

„2) keskkonnaluba, keskkonnakompleksluba, kiirgustegevusluba ja tuumaohutusluba.“.

**§ 127. Riigilõivuseaduse muutmine**

Riigilõivuseaduses tehakse järgmised muudatused:

**1)** Riigilõivuseaduse 6. peatüki „Kliimaministeeriumi valitsemisala toimingud“ 3. jao „Keskkonnaameti toimingud“ 4. jaotis „Kiirgusseaduse alusel tehtavad toimingud“ tunnistatakse kehtetuks;

**2)** Riigilõivuseaduse 8. peatüki „Majandus- ja Kommunikatsiooniministeeriumi valitsemisala toimingud“ 6. jagu „Tarbijakaitse ja Tehnilise Järelevalve Ameti toimingud“ täiendatakse 11. jaotisega järgmises sõnastuses:

„**11. jaotis**

**Kiirgusseaduse ja tuumaenergia ja -ohutuse seaduse alusel tehtavad toimingud**

**§ 2173. Kiirgustegevusloa andmise ja muutmise taotluse läbivaatamine**

(1) Kiirgustegevusloa taotluse läbivaatamise eest tasutakse riigilõivu 630 eurot.

(2) Kiirgustegevusloa muutmise taotluse läbivaatamise eest kiirgusseaduse § 78 lõike 1 punktis 1, 4, 5 või 7 sätestatud kiirgustegevuse muudatuse korral tasutakse riigilõivu 315 eurot.

**§ 2174. Kiirgustegevuse registreeringu ja selle muutmise taotluse läbivaatamine**

(1) Kiirgustegevuse registreeringu taotluse läbivaatamise eest tasutakse riigilõivu 200 eurot.

(2) Kiirgustegevuse registreeringu muutmise taotluse läbivaatamise eest kiirgusseaduse § 78 lõike 3 punktis 1, 3 või 4 sätestatud kiirgustegevuse muudatuse korral tasutakse riigilõivu 150 eurot.

**§ 2175****. Kiirguseksperdi tunnistuse taotluse läbivaatamine**

Kiirguseksperdi tunnistuse taotluse läbivaatamise eest tasutakse riigilõivu 60 eurot.

**§ 2176.Tuumakäitise ehitamise ja käitamise kavandamise eelhinnangu taotluse läbivaatamine**

Eelhinnangu taotluse läbivaatamise eest tasutakse riigilõiv 240 500 eurot.

**§ 2177 .Tuumakäitise ehitusloa taotluse läbivaatamine**

Tuumakäitise ehitusloa taotluse läbivaatamise eest tasutakse riigilõiv 1 989 000 eurot.

**§ 2178 . Tuumakäitise katsetamisloa taotluse läbivaatamine**

Tuumakäitise katsetamisloa taotluse läbivaatamise eest tasutakse riigilõiv 550 550 eurot.

**§ 2179 .Tuumakäitise käitamisloa taotluse läbivaatamine**

(1) Tuumakäitise käitamisloa taotluse läbivaatamise eest tasutakse riigilõiv 898 950 eurot.

(2) Tuumakäitise käitamisloa muutmise taotluse läbivaatamise eest tuumaenergia ja -ohutuse seaduse § 29 lõikes 3 sätestatud muudatuste eest tasutakse riigilõiv 250 000 eurot.“.

* + 1. **jagu**

**Seaduse jõustumine**

**§ 128. Seaduse jõustumine**

Käesolev seadus jõustub 2027. aasta 1. jaanuaril.